text:
1. Samleiki
Alisfrøðin hevur sum ein samrunnin partur av øðrum vísindagreinum sín uppruna í strembanini eftir at fáa størri kunnleika um náttúruvísindaligu heimsmyndina. Við at eygleiða, greina og skipa náttúrunnar margfeldu lutir, við at gera royndir, útrokningar og myndlar, er menniskjan sum frá er liðið vorðin betur før fyri at skilja, skifta orð um og taka støðu til fyribrigdi og hendingar í náttúru og gerandislívi.
Sum lærugrein útvegar alisfrøðin næmingum vitan, sum røkkur frá teimum mest grundleggjandi hugtøkunum sum tíð og rúm til meginreglur innan mekanikk, hita- og ellæru, bylgjulæru, atom- og kjarnalæru. Dentur verður lagdur á samanspælið millum verkligar royndir og ástøði, og kanningar inni í starvstovu og úti í náttúruni geva næmingum ítøkiligt innlit í rannsóknararbeiði, ið eggjar teimum at spyrja spurningar, og sum toyggir hugflog og stimbrar skilvísa hugsan.
Av tí at alisfrøðin hevur havt avgerandi lut í fatanini av heimsmyndini og í tøkniligum frambrotum, hevur hon havt stóra ávirkan á lívsumstøður og mentan. Hennara týdningur og samleiki hongur tískil saman við bæði søgulig og siðfrøðilig virði og við tær avbjóðingar, sum eru eyðkendar fyri okkara tíð.
2. Endamál
Endamálið við undirvísingini í alisfrøði á B stigi á tøknibreyt er,
- at næmingurin fær grundleggjandi innlit í náttúruvísindaligar arbeiðshættir og alisfrøðisligan hugsanarhátt við denti á almenna mentan
- at næmingurin fær eina skipaða fatan av umheiminum, ið tekur støði í tilgitingum, royndum og eygleiðingum, sum menniskjan gjøgnum tíðirnar hevur gjørt
- at næmingurin ognar sær førleikar at meta um, hvussu myndlar kunnu nýtast sum amboð í sambandi við at alisfrøðilig fyribrigdi
- at næmingurin skilur, hvønn týdning, náttúruvísindaligir arbeiðshættir og myndlahugtøk hava havt fyri menningina av tøknifrøði, mentan og samfelagi, og hvussu náttúruvísindaligi hugsanarhátturin er grundarlag undir tøknifrøðini í okkara tíð
- at næmingurin skilur alisfrøðiligar meginreglur og hugtøk og á tann hátt mennir síni evni at ogna sær ítøkiligan kunnleika um náttúruvísindaligar tulkingar av heiminum kring hann
- at næmingurin evnar at lýsa og fremja einfaldar alisfrøðiligar royndir, m.a. at seta fram og falsifisera einfaldar hypotesur, og á tann hátt styrkja sína fatan av samspælinum, ið er millum praktiskar royndir og vísindalig ástøði
- at næmingurin fær at síggja ítøkilig dømi um viðkomandi tøkni-náttúrufaklig greiðsluevni í sambandi við menning og framleiðslu, har alisfrøðin hevur ein týðandi leiklut í sjálvari loysnini
- at næmingurin evnar at virka og bera seg at á skynsaman hátt bæði staðbundið og í alheims høpi í málum av alisfrøðiligum slag
- at næmingurin fær innlit í alisfrøðiligu meginreglurnar og hugtøkini
- at næmingurin fær grundlagt ein veruligan alisfrøðiligan førleika og gerst førur fyri at sameina ástøðiliga vitan og royndir og myndlar
- at greiðsluevnini verða vald soleiðis, at tey megna at geva næminginum innlit í teir alisfrøðiligu og tøkniligu tættir, ið eru partur av málinum um burðardygga menning.
3. Stig og tímatal
Undirvísingin í alisfrøði á B stigi, 2 ára undirvísing, fevnir um 200 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku bæði í kjarnaøkjum og ískoytisøkjum.
Kjarnaøki
Kjarnaøkini í alisfrøði á B stigi á tøknibreyt eru seks í tali:
Mekanikkur (uml. 25%)
Næmingarnir skulu duga at brúka lógirnar um statikk, dynamikk og kinematikk í sambandi við royndir, sum verða gjørdar á starvsstovuni, og at gera vandamálsorðingar til eina møguliga verkætlan á økinum. Teir skulu eisini duga at greiða frá sambandinum millum arbeiði, orku og orkuvarðveitslu.
Arbeitt verður við hesum evnum: grundleggjandi kinematisku lógirnar um orku og arbeiði, støðuorku, rørsluorku og kreftir, har ímillum snór-, gníggi-, fjøður-, tyngdar- og normalkreftir, lógir Newtons, trýst, uppdrift og lógir Archimedes. Harumframt skulu næmingarnir duga at leggja kreftir saman, upploysa kreftir í komposantar og arbeiða við líkavekt av kreftum sum eitt sjálvsagt amboð til útrokningar.
Næmingvarnir skulu eisini duga at arbeiða við alisfrøðiligum støddum, so sum nøgd, longd og tíð og við rørslu, sum knýtir seg at okkara uppfatan av rørslu, har ímillum støðu, ferð, dik, løtuvirði og miðalvirði. Næmingarnir skulu skilja og gera royndir við rørslu við javnari ferð og rørslu við javnum diki. Harumframt skulu teir duga at greiða frá skráum kasti og rørslu eftir skráum plani.
Varmalæra (uml. 20%)
Næmingarnir skulu duga at greiða frá tí alisfrøðiliga innihaldinum í orkuhugtakinum og orkuumfarinum. Teir skulu duga at greiða frá fasuskifti, tá ið hiti verður tilførdur undir jøvnum trýsti, umframt at rokna út orkubroyting í hesum høpi. Teir skulu út frá alisfrøðiligum sjónarmiði duga at greiða frá orkuvarðveitslu og teimum tilgongdum, sum eru knýttar at orkuframleiðslu, orkuumfari og orkunýtslu. Arbeitt verður við hesum evnum: hitahugtakið, køling, upphiting, støðuformar, fasuskifti og tilhoyrandi orkubroyting, idealgasslógin og gasslógir.
El-læra (uml. 10-15%)
Næmingarnir skulu duga at seta saman, greiða frá og rokna einfaldar rásir og at greiða frá orkuhugtakinum og orkuumsetingum. Teir skulu vísa, at teir hava greiða fatan av elnýtslu, serliga sum orkunýtslu. Arbeitt verður við hesum evnum: løðing, streymur, streymmegi, spenningsmunur, lóg Ohms, lóg Joules, lógir Kirchoffs, elektromotoriskar kreftir og pólspenningur, raðbinding og tvørbinding. Harumframt skal næmingurin duga at greiða frá teimum grundleggjandi eginleikunum í eini el-veiting og skilja fyrimunirnar við vendistreymi í mun til javnstreym í samband við flutning av orku. Næmingurin skal eisini skilja induktión, transformatión og trífasaðan vendistreym, umframt at hann skal gerast greiður yvir munin millum javnstreym og vendistreym, tá ið talan er um útrokningar av effekt. Somuleiðis skal hann kenna til hugtøkini løtuvirði, størstasvirði og effektivvirði av streymi og spenningi.
Bylgjur (uml. 10%)
Næmingarnir skulu hava kunnleika um bylgjuviðurskifti í sambandi við ljós og ljóð. Arbeitt verður við sveiggivídd, -tíð, -frekvensi, bylgjulongd, ferð, resonansi, afturkasting, bróting og interferensi. Herumframt skulu teir duga at greiða frá elektromagnetiska spektrinum, herundir bylgjulongdini á sjónligum ljósi.
Verkætlan (uml. 10%)
Næmingarnir skulu við støði í ástøðiligari vitan og royndarúrslitum duga at greina alisfrøðiligar spurningar og skrivliga seta upp og greiða frá møguligum loysnum. Næmingarnir skulu harumframt duga at gera størri royndir og at nýta mátingarnar, útrokningarnar og metingarnar av royndarúrslitunum í verkætlanararbeiðinum.
Náttúruvísindaligt royndararbeiði (uml. 5%)
Næmingarnir skulu hava miðvísa venjing í royndararbeiði, so teir verða førir fyri sjálvstøðugt at leggja til rættis og gjøgnumføra einfaldar náttúruvísindaligar royndir.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
Kjarnaøkini eru ikki nóg mikið til, at næmingurin kann røkka teimum ásettu førleikamálunum. Við ískoytistilfari og viðkomandi tvørfakligum samstarvi verður farið meira í dýpdina.
5.Førleikamál
Í alisfrøði eru førleikamálini býtt sundur í støðisførleikar og fakligar førleikar.
Støðisførleikar
Støðiførleikarnir eru natúrligur partur av førleikamálunum, har teir eru við til at menna fakligu førleikamálini. Í alisfrøði lýsa vit støðisførleikarnar soleiðis:
- at næmingurin sjálvstøðugt kann gera og nýta alisfrøðiligar myndlar til at greiða frá alisfrøðiligum fyribrigdum bæði dygdarligt og nøgdarligt. Hetta umfatar bæði at kanna alisfrøðilig fyribrygdi og viðgera mátingarúrslit út frá tilgitingum og at orða spurningar sum kunnu kannast og próvførast og at skifta orð um alisfrøðiligar upplýsingar. Umframt vandaliga at meta um ymisk sløg av alisfrøðiligum upplýsingum í fjølmiðlunum.
- at næmingurin dugir at velja, tulka og grunda um alisfrøðiligar upplýsingar úr tíðarritum, dagbløðum, bókum og á internetinum. Hetta umfatar eisini vegleiðingar, talvur, farmyndir, ritmyndir og tekn.
- at næmingurin út frá grundleggjandi hugtøkum og myndlum dugir at gera alisfrøðiligar útrokningar, skrásetingar, greiningar og dugir at viðgera og leggja fram úrslitið av egnum eygleiðingum við t.d. talvum og/ella ritmyndum.
- at næmingurin, út frá givnum umstøðum, kann leggja til rættis, greiða frá og gera royndir í alisfrøði og á skilagóðan hátt leggja úrslitið fram.
- at næmingurin dugir at brúka KT í alisfrøði, sum t.d. at fáa til vega tilfar, viðgera tað og síðan leggja tað fram. Hetta umfatar førleikarnar at brúka animasjónir og samlát (simuleringar), at lýsa og fara í dýbdina við alisfrøðiligum evni. Ein vandalig meting av upplýsingum av internetinum er eisini partur av støðisførleikunum.
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í alisfrøði um at virða tær grundleggjandi reglur, ið náttúran og tað náttúruskapta umhvørvi hava at laga seg eftir. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
Førleikin at samskifta snýr seg í alisfrøði um førleikan at bera fram sína hugsan og sína vitan munnliga og skrivliga, umframt at lesa. Lærugreinin alisfrøði hevur ein týðandi leiklut í at menna førleika næmingsins at samskifta um náttúruvísindi. At samskifta um náttúruvísindi snýr seg eisini um at rokna og at nýta tøknilig amboð, ið tæna samskiftinum millum manna sum heild.
Næmingurin dugir at orða seg bæði munnliga og skrivliga, tá ið tað snýr seg um at nýta faklig hugtøk í sambandi við alisfrøðilig viðurskifti, t.d. egnar eygleiðingar bæði í gerandisdegnum og í royndarstovuni. Næmingurin evnar at orða spurningar og at seta fram tilhugsanir, sum kunnu verða kannaðar, próvføra og skifta orð um hetta. Næmingurin skal tí vera við í samrøðum, samskifta um hugskot og tosa um spurningar og hugsandi loysnir við onnur.
Førleikin at bera fram hugsanir sínar munnliga og skrivliga verður mentur við miðvíst at arbeiða við og venja í ymiskum samskiftisstøðum. Í lærugreinini skal næmingurin frá fyrsta degi verða vandur við at tala, skifta orð, lýða á, próvføra og bera fram egnar metingar. Ein týðandi støðisførleiki er at duga at seta spurningar og hypotesur, eftirkanna hesi við sjálv at fyrireika mannagongdir og at velja neyðug amboð. At eftirmeta royndarúrslit og greiða frá teimum er somuleiðis ein týðandi støðisførleiki
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot; at lesa er at skyna á og tulka. Í lærugreinini skal næmingurin tí frá fyrsta degi verða vandur við at lesa náttúrufrøðiligan tekst og at gera grein fyri sínum eygleiðingum og viðrakingum á skrift. Førleikin at lesa er ikki bert at lesa fakligan tekst, men eisini myndlar og nýtsluleiðbeiningar, umframt at finna og savna inn dátur og greina hesar.
Næmingurin dugir at lesa og skilur vegleiðingar, talvur, farmyndir, farstrikur, myndlar og ímyndir. Ein annar partur av støðisførleikanum er at kunna seta seg inn í nýggj øki í lærugreinini m.a. við hjálp úr øðrum bókum, tíðarritum og av internetinum.
Førleikin at rokna snýr seg í alisfrøði um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa greiðsluevni. Í hesum sambandi evnar næmingurin at brúka tøl og útrokningar, at skráseta, viðgera og leggja fram úrslit av egnum eygleiðingum, eitt nú við talvum og ritmyndum. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í síni heild, bæði í føroyskum og náttúrulærugreinunum, ein avgerandi leiklut í hesi menning.
Førleikin at nýta tøknilig amboð er í alisfrøði at duga at nýta kunningartøkni, ið er ein fortreyt fyri øllum fjarskifti. Ein vandalig meting av upplýsingum av internetinum er eisini partur av støðisforleikunum.
Ein kritisk og sjálvstøðug meting av upplýsingum av internetinum er partur av støðisførleikunum.
At kanna
Førleikin at kanna er ein íborin førleiki. Vit kanna umhvørvið fyri at klára okkum í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna er av alstórum týdningi í alisfrøði og snýr seg um at eggja forvitni næmingsins og stimbra hug og dirvi hansara til at seta spurningar og royna, umframt at leita sær ráð og vitan um alisfrøðilig viðurskifti. Næmingurin skal gera verkligar royndir í starvsstovu og úti í náttúruni, umframt at læra at leita upp og ogna sær viðkomandi vitan og kunnleika í bókmentum, handbókum, tíðarritum, á bókasavni og á internetinum. Við dømum og venjingum skal næmingurin læra at nýta vísindaliga framferðarháttin og at handfara keldutilfar á sakligan, siðiligan og munadyggan hátt.
Førleikin at kanna í alisfrøði snýr seg um at duga at nýta starvsstovuútgerð, ið er ætlað hesum floksstigi og tí øki, arbeitt verður við. Við dømum og venjingum skal næmingurin læra at nýta útgerðina rætt og trygt. Næmingurin skal venja seg við støðugt at skjalfesta tað verkliga royndararbeiðið, sum hann er við til at fremja í verki.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg í alisfrøði um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu náttúruvísindini hava verið við til at broytt náttúru, lívsáskoðan, mentan og samfeløg. Næmingurin skal læra, at verkligar royndir og frágreiðingar um alis- og evnafrøðilig viðurskifti eru ein partur av skapandi tilgongdini, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at arbeiða við myndlum lærir næmingurin at meta um dygdina í avrikum hjá sær sjálvum og øðrum.
Fagligir førleikar
Við støði í teimum lýstu kjarnaøkjunum dugir næmingurin
- at kenna aftur og nýta alisfrøðiligar støddir og eindir
- at orða seg í talu og skrift á fakmáli við teimum yrkorðum, ið hoyra til lærugreinina, og í miðling at duga at skifta millum fakmál og gerandismál
- at nýta grundleggjandi lógirnar í alisfrøðini í sambandi við royndarvirksemi og tá ið einfaldir ástøðispurningar verða loystir
- at greiða frá alisfrøðiligum fyribrigdum umframt at vísa kunnleika til alisfrøðina í søguligum og tøknifrøðiligum høpi
- at greiða frá alisfrøðiligum, tøkniligum og tøknifrøðiligum greiðsluevnum, umframt hvussu alisfrøðilig hugtøk og myndlar verða nýtt í gerandisligum høpi, eitt nú í ídnaði og gerandisdegi næmingsins
- at leggja til rættis og fremja einfaldar alisfrøðiligar royndir og at greina einføld alisfrøðilig greiðsluevni, seta upp myndlar til møguligar loysnir og fremja eitt meira umfevnandi royndarverkevni, har mátingar, viðgerð av úrsliti og metingar eru partur
- at greiða frá nýtsluøkjunum, har náttúruvísindaligir arbeiðshættir verða nýttir.
6. Eftirmeting
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøka
Hildin verður ein munnlig próvtøka
Munnliga próvtøkan tekur støði í teimum fakligu økjum, sum flokkurin hevur arbeitt við og teimum starvsstovuroyndum, sum eru gjørdar í sambandi við fyrireikingarnar til próvtøkuna. Próvtakarin fer til próvtøku í einum tema, sum hann hevur fingið við lutakasti í seinasta lagi 24 tímar undan próvtøkuni.
Fyrireikingartíðin er umleið 24 tímar, tó ongantíð minni enn 24 tímar.
Próvtøkan er tvíbýtt og verður framd við í mesta lagi 10 próvtakarum um dagin.
Fyrri partur av próvtøkuni er ein kend starvsstovuroynd, har próvtakararnir arbeiða í 1½ tíma í bólkum við í mesta lagi 3 próvtøkum. Próvtakararnir kunnu í hesum partinum nýta royndarvegleiðingar, handbøkur o.tíl. Próvhoyrari og próvdómari tosa við hvønn einstakan próvtakara um teirra roynd og tilhoyrandi ástøði.
Seinni partur av próvtøkuni er ein munnlig framløga, har hvør einstakur prótakari leggur fram eitt ástøðiligt alisfrøðiligt evni, sum eisini fevnir um eitt fylgiskjal, sum kann vera grundarlag fyri frásjónargerð. Próvtøkutíðin er 24 minuttir. Fyrireikingartíðin er 24 minuttir.
Starvsstovuroyndin og tann ástøðiligi parturin skulu hanga saman, soleiðis at teir viðgera sama evni. Próvtøkan skal skipast sum ein faklig samrøða millum próvtakara og próvhoyrara.
Sami próvtøkuspurningur kann í mesta lagi verða nýttur tríggjar ferðir í sama flokki/bólki.
Dømingargrundarlag
Í sambandi við starvsstovuroyndina verður dentur lagdur á, at próvtakarin evnar at fremja verkligu royndina og at viðgera tey mátaðu úrslitini.
Í sambandi við munnliga partin av próvtøkuni verður dentur lagdur á, at próvtakarin í eini fakligari samrøðu hevur eina sjálvstøðuga tilgongd til evni og
- nýtir viðkomandi og grundleggjandi alisfrøðilig hugtøk
- evnar at síggja sambandið, sum er millum ástøði og starvsstovuroynd
- evnar at seta fakligu vitan sína í frásjón.
Næmingurin fær eitt próvtal út frá einari heildarmeting.
Próvtalslýsingar
Munnligt B stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Undirvísingin skal endurspeglast í sambandinum millum spurningin til tað verkliga arbeiðið í gerandisdegnum og ta ástøðiligu alisfrøðina. Sjálvstøðuga arbeiðið skal økjast so við og við, og arbeiðast skal við menning av evninum í mun til tað, sum ikki kann hugsast.
Av stórum týdningi er tað, at kjarnaøkini umskarast, tá ið tað ber til, og tá ið tað verður mett at vera hóskandi. Sum dømi kundu partar úr kjarnaøkinum orka verið samskipaðir við pørtum úr kjarnaøkinum mekanikkur. Vitan á hesum øki kundi verið við til at gjørt fatanina av alisfrøðini meira fjøltáttaða.
Munnligi tátturin í lærugreinini skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi vera skipaður inn í undirvísingina í alisfrøði. Á henda hátt kann næmingurin ogna sær góðar skriviførleikar og menna teir. Somuleiðis verður arbeitt miðvíst við at menna førleikan at rokna í undirvísingini í alisfrøði. Umframt at hetta styrkir um tvørfakliga samstarvið, fer næmingurin so hvørt at fáa eina greiðari fatan av týdninginum, hesir førleikar hava fyri alt skrivligt og formligt samskifti, og samstundis mennir hetta evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat best er at gera, og hvussu hetta verður gjørt, so næmingurin fær ávirkan á undirvísingina og á egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgongdin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði, og tann týðandi leiklut hetta hevur í fakligu menningini.
Næmingurin skal frá fyrsta degi skilja týdningin av lærugreinini alisfrøði. Tá ið arbeitt verður við ymiskum evnum og táttum, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í alisfrøði skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku evnunum og táttunum, sum arbeitt verður við. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í nógvum ymiskum viðurskiftum, ið so ella so eru knýtt at alisfrøðiligum spurningum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi evni og viðurskifti verða tikin upp í undirvísingina.
Í alisfrøði verða ymiskir arbeiðshættir nýttir, so at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarháttunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka. Avgerandi er, at undirvísingin er næmingatillagað, at hon er spurningastýrd, at næmingarnir taka sjálvir stig til at vera virknir í undirvísingini, og at undirvísingin harumframt verður sett í søguligt og spekiligt høpi.
Næmingarnir skulu ikki einans duga at fyrihalda seg til boðskap frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu arbeiðsuppgávurnar og venjingarnar hjá næminginum verða útintar. Næmingarnir skulu savna inn upplýsningar frá einum royndararbeiði, kanna, um úrslitini kunnu samanberast við veruleikan og duga at bera úrslitini fram bæði munnliga og skrivliga.
Týdningarmikið er, at hvør næmingur lærir seg gott arbeiðslag, umframt at hann ognar sær fimi í at gera lýsandi tilfar, sum hann kann viðgera og bera fram, antin sjálvur ella í bólki. Í undirvísingini skal tí stórur dentur verða lagdur á tað sjálvstøðuga arbeiðið, næmingarnir gera, bæði tá ið talan er um verkligt og ástøðiligt arbeiði.
Skrivliga arbeiðið, sum hvør næmingur (bólkur) skal gera um hvørt av valdu evnunum, skal lýsa evnið søguligt, ástøðiligt, umframt tær royndir, ið kunnu verða gjørdar at stuðla og lýsa ástøðið.
Skrivliga arbeiðið, sum hvør næmingur (bólkur) skal gera um hvørt av valdu evnunum, skal lýsa evnið søguliga og ástøðiliga, umframt tær royndir, ið kunnu verða gjørdar at stuðla og lýsa ástøði.
Kunningartøknin er ein natúrligur partur av undirvísingini og arbeiðinum í lærugreinini, serstakliga í sambandi við innsavnan av dátum og til sjálva dátuviðgerðina. Á tann hátt fær næmingurin innlit og hollar royndir við ymiskum arbeiðsháttum umframt at meta og tulka royndarúrslit. KT verður eisini nýtt í sambandi við, at kanningar og úrslit frá kanningum verða løgd fram, og tá ið leitað verður eftir upplýsingum og tilfari í sambandi við evnisarbeiði og verkætlanararbeiði.
Endamálið við teimum ymisku arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at kanna gjølla, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari skal altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Alisfrøði er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum, undirvísing í evnum, sum spretta úr nærumhvørvinum, knýtt at náttúrufrøðiligum fyribrigdum, ið kunnu stuðla upp undir og geva íblástur til evni at arbeiða við í øðrum lærugreinum. Í alisfrøði verður serliga hugsað um aðrar náttúruvísindaligar lærugreinar, ið hava samband við lestrarval næmingsins eitt nú tøknifrøði, støddfrøði ella ein samfelagslærugrein, sum kunnu verða knýttar at evnisarbeiði ella verkætlan.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning um somu tíð.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild, og tað letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin. Tí er umráðandi, at undirvísingin í alisfrøði verður sjónliga skipað, so at næmingurin veit, at lærugreinin er framhald av lærugreinini Alis- og evnafrøði í 9. flokki og/ella lærugreinini alisfrøði í 10. flokki í fólkaskúlanum umframt alisfrøði á C stigi.
Avrik
Í undirvísingini verður arbeitt bæði við munnligum og skrivligum tátti, so næmingarnir verða førir fyri at orða seg greitt um alisfrøðiligar spurningar.
Ein partur av undirvísingartíðini verður nýttur til eina verkætlan. Støði verður tikið í einum alisfrøðiligum greiðsluevni, og næmingarnir arbeiða í bólki við verkætlanini. Arbeitt verður bæði ástøðiliga og verkliga.
Næmingarnir skulu nýta minst 20% av tíðini til starvsstovuroyndir.
Munnlig framløga og skrivlig avrik eru týðandi partur av arbeiðinum. Tað skrivliga arbeiðið fevnur um:
- Frágreiðing og eftirviðgerð av royndararbeiðinum.
- At bera fram alisfrøðiliga vitan og innlit, skrivliga eins væl sum við nýtslu av framløguforritum o.tíl.
- Loysn av alisfrøðiligum uppgávum í sambandi við venjing í at nýta hugtøk, arbeiðshættir og myndlar.
- Verkætlanarfrágreiðing.
- Loggbók um aðrar royndir.
Skrivligi og skapandi parturin av lærugreinini letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í alisfrøði, kann talan verða um tvørfakligt samstarv, t.d. eina verkætlan, eina røð av fyrilestrum, eina heimasíðu ella eina ritgerð.
Ein grundgeving fyri, at skrivligt og skapandi arbeiði kann vera partur av tvørfakligum samstarvi, er, at næmingurin lærir, at tað at skriva væl (t.e. greitt og uttan stórvegis villur) ikki bara er eitt krav í lærugreinini føroyskum, men eitt alment krav, ið er knýtt at øllum skrivligum samskifti í øllum lærugreinum.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivlig upprit, sum verða løgd fram, á mennandi hátt. Kunningartøknin letur harumframt upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri føroyskum máli sum intellektuellum amboði, ið skal víðka sjónarringin hjá næminginum. Umráðandi er, at næmingurin fær venjing í at brúka móðurmáli í lærugreinini, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðaval og talugávur mennast. Næmingurin skal sleppa at royna veruligar eins væl og gjørdar (tilevnaðar) samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið, og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar skulu lesa eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


c: text/html

text:
Stuðulsumsiting
Umsiting og sáttmáli
Ein sáttmáli skal undirskrivast millum móttakaran og Granskingarráðið, har treytir fyri stuðlinum eru ásettar. Um týðandi broytingar henda í mun til uppruna ætlanina, skal verða boðað Granskingarráðnum frá, áðrenn farið verður at nýta av játtanini við hesum broyttu fortreytum. Tey, sum fáa játtað stuðul, hava skyldu til at boða Granskingarráðnum frá, nær tey fara undir verkætlanina og hvagar peningurin skal flytast.
Peningurin verður goldin út einaferð um árið, fyrstu ferð tá verkætlanin byrjar.
15% av játtanini verður afturhildin til endalig uppgerð og frágreiðing er móttikin. Fyri Ph.D. verkætlanir, har játtanin fevnir um fleiri útgjaldingar, er hetta bert galdandi fyri útgjaldið seinasta árið.
Uppgerð og frágreiðing
Um verkætlanin fevnir um fleiri ár, er tað m.a. skylda hjá stuðulsmóttakarum at lata inn ársuppgerð og ávegis frágreiðing um gongdina í verkætlanini. Uppgerðin skal verða latin inn í seinasta lagi 1. mars fyri undanfarna fíggjarár. Ávegis gjald fyri komandi árið verður útgoldið, tá ársuppgerðin og ávegis frágreiðingin er móttikin og góðkend. Er talan um ph.d.verkætlan, skulu avrit av ávegis metingum sendast Granskinagrráðnum, so hvørt tær eru góðkendar av universitetinum.
Endalig uppgerð og frágreiðing skal latast inn í seinasta lagi 3 mánaðir eftir at verkætlanin er liðug. Seinasti parturin av játtaða stuðlinum verður afturhildin, til endaliga uppgerðin er móttikin og góðkend.
Oyðublað til ársuppgerð og ávegis frágreiðing
Oyðublað til endaliga frágreiðing
Bæði oyðubløðini eru á enskum, men til ber at skriva endaligu frágreiðingina á føroyskum.

robotstxt: allowed

filter: keep


text:
Virðisgrundarlagið
Okkara virðisgrundarlag byggir á virðing, viðurkenning og javnvirði.
- Aldursuppbýtar stovur, har umsorgan, tryggleiki og álit er grundarlag undir øllum virksemi.
- Eitt námsfrøðiligt virksemi, sum broytist og mennist í tráð við aldur og menning hjá barninum.
- Ein felagsskap, har rúmd er fyri fjølbroytni og ymisleika.
- Ein gerandisdag, har barnið er við til at mynda og hava ávirkan á innihald. Vit brúka náttúruna sum rørslurúm og granskingarrúm.
- Opið og álitismerkt samskifti millum stovn og foreldur
- Ein starvsfólkabólk, sum er í støðugari menning, sum sær reflektión og eftirmeting yvir egna praksis sum ein týðandi part av arbeiði sínum.


text:
myndir24-08-2017 - Jónfinn Petursson
Effodeildin, 20. umfar: ÍF – HB 2-1
Vit kunnu bara staðfesta, at trøini vaksa ikki inn í himmalin. Hóast vit hava verið flúgvandi seinsastu dystirnar, var alt við tað gamla í Fløutgerði í dag, tá vit mistu alt á gólvið móti dystarenda. ÍF vann bara sín annan sigur í ár, og eingin kann taka frálíka avrikið frá teimum.
Longu í fyrra hálvleiki sást, at tað koyrdi ikki, sum tað hevur gjørt seinastu umførini. Jógvan Rói og Adrian vóru út við leikbanni, og hóast maður kemur í mans stað, vóru vit rættiliga avmarkaðir í okkara vongspæli.
Vóru vertirnir neyvari og hepnari, vóru teir frammanfyri við tveimum í hálvleikinum. Bara ein blandingur av ringum hepni vánaligum endaúrsliti var munurin á javnleiki og greiðari ÍF-leiðslu í fyrra hálvleiki.
Vit sluppu við skelkinum og vónaðu, at hálvleikssteðgurin fór at broyta gongdina. Tað bleiv betur í seinna hálvleiki, men ongantíð meira enn næstbest.
Vit gjørdust tó næskari, og tá stórir tjúgu minuttir vóru eftir at leika, var Pinger seinastur á eftir eitt gott álop. Loksins fór bólturin í mál, og vit vóru á sigurskós.
Hvat hendi og ikki eftir hetta, er ringt at fáa skil á. Daniel, ið annars spældi ein fínan dyst, royndi seg við sera góðum frísparki, og bara ein super bjarging frá ÍF-málverjanum helt teimum inni í dystinum.
Níggju minuttir fyri leiklok missa vit bóltin í uppspælinum, og ÍF fer í mótálop. Av tí at ongin okkara hevur hug at leggja á hann, velur Dánjal á Lakjuni at medda til. Helst fer hann ongantíð aftur at raka bóltin so væl, og frálíka langskotið sat í handara málhorninum uttan møguleika hjá Teiti at bjarga.
Hóast ÍF eftir øllum at døma hevur útspælt sín møguleika í ársins Effodeild, vildu teir ikki hava hetta sitandi á sær, nú HB var á vitjan, og beint fyri leiklok slapp Ndende at javna.
Eitt fríspark verður sent innfyri, og hóast Teitur aftur í dag verður beinleiðis álopin í royndini at verja fyri, sleppur sterki verjuleikarin at leggja ÍF framum.
Í einari villari roynd at koma afturí aftur tveittu vit nú allar teymar av okkum. Men tíverri, ov seint var, og hvussu vit trýstu og blástu, megnaðu vit ikki at koppa vánaligastu verjuna í ársins Effodeild.
ÍF vann, tá samanum kom, ein uppibornan sigur og roynir við tí uttasta av fremstafingri at halda fast í kantinum til Effodeildina.
Vit eru avgjørt ikki nøgd við hetta avrikið, og helst mugu vit fara at rannsaka okkum sjálvi aftur og finna aftur til uppskriftina til góðu gongdina í undanfarnum dystunum.
Men, sum vit plaga at siga, vit vinna sum lið, og vit tapa sum lið, og nú er bera eitt at gera, og tað er at herja á aftur næstu ferð.
KOYR Á, HB!!!!
HAGTØLINI
Effodeildin, 20. umfar hósdagin 24. august 2017 kl. 18.00 í Fløtugerði
ÍF – HB 2-1 (0-0)
0-1 Sebastian Pingel 69’
1-1 Dánjal á Lakjuni 80’
2-1 Ndende Adama Guéye 87’
Gult kort: Símun Samuelsen, Sebastian Pingel og Øssur Dalbúð
Liðið: Teitur M. Gestsson – Ári Mohr Jónsson (Hjalti K. Djurhuus 89), Bartal Wardum, Johan Troest Davidsen (liðsk.), Levi Hanssen (Hans Jákup Annfinsson 88), Sebastian Pingel, Símun Samuelsen (Heri H. Mohr 83), Tróndur Jensen, Daniel Johansen, Aleksandar Stankov og Øssur Dalbúð
Óbrúktur eykaleikarar: Bjarti V. Mørk, Sveinur Lava Olsen og Aron Clementsen
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Daniel Johansen (red.)
Dómari: Eiler Rasmussen
Hjálpardómarar: Dan Højgaard og Vinjard Dam
4. dómari: Petur Reinert
Myndir: Rakul Hansen


text:
Jan Müller
02.05.2017 - 13:34
Heimsins størsta skip, serútgjørda krana- og rørleggingarskipið ”Pioneering Spirit”, setti heimsmet, tá tað herfyri lyfti 24.000 tons stóra oljupallin ”Brent Delta” í Norðsjónum.Tað kann lyfta upp í 48.000 tons. Skipið er sergjørt til at arbeiða í decommissioning vinnuni, har skipið skal flyta eitt nú oljupallar av feltinum til havs til lands, har teir síðani verða tiknir sundur. Eftir á havbotninum standa tey trý beinini, sum hava hildið pallinum uppi. Tey eru 140 metrar høg. Shell, sum eigur pallarnar, hevur sagt myndugleikunum frá, at tað fer at lata beinini standa og metir, at tað er tað besta fyri umhvørvið, tí ein roynd at taka beinini upp, hvat verður ein nærum óloysilig uppgáva, kann koma at skapa størri trupulleikar fyri umhvørvið enn gott er. Umhvørvisfelagsskapir hava tó mótmælt ætlanini at lata beinini standa.
Brent oljuleiðin, sum liggur 115 fjórðingar ella 186 km. í ein norðan og eystan fyri Hetland, fevnir um fýra pallar og er ein tann elsta oljuleiðin á bretska landgrunninum. Oljuleiðin hevur framleitt 3 mia. tunnur av olju síðani byrjanina í 1976. Hetta er umleið 10% av allari framleiðsluni í bretskum øki.
Nú verður pallurin fluttur til Teesside í Onglandi, har hann verður tikin sundur á Able skipasmiðjuni, sum er gjørd til júst at taka sær av pallum, sum ikki longur eru í nýtslu. Har fer arbeiðið at taka sundur pallin at taka eitt ár. 97% av pallinum verður endurnýtt. Tað hevur kostað 300 mill. kr. at byggja nýggju havnina í Teesside.
Deltapallurin gavst at framleiða í 2011, meðan Alpha og Bravo góvust í 2014. Kortini fer Brent Charlie at framleiða í fleiri á raftrat.
Kelda: Offshore Energy Today og Energy Voice


text:
19. Jun 2017
- Man kann ikki siga við ein veteran, sum er vorðin sálarliga illa fyri av kríggi, at útlendska kona tín sleppur ikki at vera hjá tær, tí tú ikki kanst arbeiða – og tí fært eina veiting frá tí almenna. Tað er óvirðiligt, sigur Sjúrður Skaale, sum hevur sent donskum ráðharrum eina røð av spurningum um málið
31. Mai 2017
(Røða hildin undir endaorðaskiftinum 31. mai 2017)Vi havde en stor debat om Rigsfællesskabet for få dage siden, så jeg vil gøre det ret overordnet i dag. Talerstolen er til det talte ord. Ikke til gimmicks og hundekunster. Men jeg vil spørge formanden om...
30. Mai 2017
Herverk varð framt móti Den Lille Havfrue í nátt. Amboðið var reyð máling og endamálið var at finnast at føroyska grindadrápinum. Málið hevur vakt ans í føroyskum og donskum miðlum - fá yvirlitið her
24. Mai 2017
Videobrot: Tað gongur væl í ríkisfelagsskapinum – men stjórnin má sleppa síni fundamentalistisku tulking av grundlógini.
Hetta førdi Sjúrður Skaale fram í aðalorðaskiftinum um ríkisfelagsskapin.


text:
Í blaðnum Dimmalætting, sum kemur í handlarnar fríggjadagin 3. juni kanst tú møta arbeiðssama arbeiðsmannin, Magnus Juel Petersen, sum vendi gittarinum 180 stig, tá hann misti endarnar á trimum fingrum á vinstru hond í rundsagini.
Brot úr greinini:
”Tó at Magnus ikki er landskendur, um mann so kann siga, so bleiv ein av beiggjunum hjá honum tað fyri nøkrum árum síðani. Tá Jack alment fortaldi um eina skakandi hending í Keypmannahavn, har hann og ein annar blivu álopnir við knívi, bleiv beiggin eitt slag av miði, um onkur skal greiða frá, hvør Magnus er.
- Hann er beiggi Jack, kunnu tey finna upp á at siga, og so vita øll, fortelur Magnus.
Ein annar beiggi er Theodor Petersen, sum mangan hevur verið at hoyrt við sínum sangi í útvarpi ella alment til konsertir og møtir.”
”Tað var 16. apríl í 2005 klokkan 11.35 á Magnusarmessu, fyri at tað ikki skal vera lygn.
- Eg stóð og bygdi dreymaborgir upp á at fara á havið at fiska, men so hendi tað.
Ein smádrongur gekk tætt framvið, meðan eg stóð við sagina uppi hjá Balslev, har eg arbeiddi, og so kom hondin í. Ytstu liðirnir á trimum fingrum ruku. Ein stubbi varð slongdur inn í lumman í jakkanum, og hann fann eg dagin eftir og legði í frystiboksina. Veit ikki hví. Vildi kanska ikki ordiliga av við hann. Konan visti ikki av, at hann lá í boksini, og hon fekk eitt sjokk, tá hon fann hann, fortelur Magnus.”
"Men hví dámar honum so væl at fortelja eina krøniku ella eina stuttliga søgu um onkran gamlan knark?
- Ein stuttlig søga er ein hurð, sum kann lata upp tað góða lagið. Láturin og gleðin gera, at vit koma tættari hvør øðrum. Látur snýr seg um kenslur, og lata vit upp fyri teimum, so er ikki so torført eisini at tosa um tey meiri álvarsligu evnini. Eg plagi at siga, at um vit duga at flenna saman, so duga vit eisini at gráta saman, sigur Magnus."
Lesið meira í Dimmalætting, sum verður í sølubúðunum fríggjadagin 3. juni.


text:
Familjurættarliga økið yvirtikið
Mentan19-05-2017 - 17:48 - Jóanis Albert Nielsen
Í dag hevur Løgtingið samtykt at yvirtaka lógarøkið viðvíkjandi persóns-, húsfólka- og arvarætti. Yvirtøkan fær gildi á Ólavsøku 2018.
Tað merkir at framyvir verða tað føroyskir myndugleikar, sum hava lóggávuvald og útinnandi valdið á familjurættarliga økinum. Ein uppgávu sum í dag liggur hjá donskum myndugleikum og verður útint hjá Ríkisumboðsmanninum.
Málsøkið persóns-, húsfólka- og arvarættur fevnir um lóg um foreldramyndugleika og samveru, lóg um hjúnaband og hjúnaskilnað, arvalógina, ættleiðing, verjumálslógina og fleiri aftrat hesum.
Lógirnar verða tó ikki allar broyttar eftir einum degi. Donsku lógirnar verða framhaldandi galdandi til tær so við og við verða avloystar av føroyskum løgtingslógum. Í viðmerking sigur landsstýriskvinnan í heilsu- og innlendismálum, Sirið Stenberg.
“Familjurættarliga økið fevnir um reglur sum røkka heilt inn í føroysku familjuna. Við yvirtøkuni hava vit tryggja at tað verða føroyingar og okkara Løgting, sum koma at taka stig til at broyta reglurnar á økinum og avgera, hvussu hesar skulu vera”.
Landsstýriskvinnan leggur aftrat, at hitt fyrsta, sum hon ætlar at fara í holt við er løgtingslóg um foreldramyndugleika og samveru.


text:
Heri Simonsen 19.03.2017 (21:25)
Í Fuglafirði fegnast tey um fyrsta sigurin í ár
TRÝST á PÍLIN undir MYNDINI, og hoyr samrøðuna, sum var við Niels Pauli B. Danielsen hjá ÍF aftaná 3-1 sigurin hjá ÍF ímóti EB/Streymi í Fuglafirði fyrr í dag.
Fyri fuglfirðingar hevði tað sera stóran týdning at fáa fyrstu stigini til høldar, staðfestir Niels Pauli B. Danielsen. Niels Pauli heldur, at ÍF sat tungt á dystinum teir fyrstu 25 minuttirnar, og tá førdi ÍF eisini 2-0.
Um støðuna, sum førdi til brotssparkið hjá EB/Streymi undirstrikar Niels Pauli B. Danielsen, at Dagfinn Forná dømdi ein framúr góðan dyst, men hann hevði sjálvur ógvuliga ringt við at síggja, at Dánjal á Lakjuni gjørdi brotsspark í støðuni.
Niels Pauli B. Danielsen sigur seg trívast væl í ÍF har hann er væl móttikin. Nú gera teir í ÍF klárt at taka ímóti Giza Hoyvík í steypakappingini. Tann dysturin verður sunnudagin 2. apríl.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Á aðalfundinum hjá Føroya Skipara- og Navigatørfelag hósdagin í hesi vikuni var millum annað val av nevndarlimum á skránni.
Nevndarlimir felagsins eru nú Ellintur M. Abrahamsen, Fuglafjørður. Jákup Gøthe, Nes (Eysturoy). Kristen Friis, Vestmanna. Niels J. Nielsen, Sørvágur. Annfinn Fagraklett, Norðagøta. Jan Haldansen, Vestmanna. Svenning Borg, Vágur. Leivur Christiansen, Miðvágur. Jørgen Nielsen, Norðagøta. Annfinnur Garðalíð, Skála og Elias Zachariasen, Tórshavn.
Eftir aðalfundin skipaði nevndin seg við Annfinni Garðalíð (uttast til høgru á myndini) sum formanni og Elias Zachariassen sum næstformanni, skrivar felagið á heimasíðu síni.
Arnbjørg á Høvdanum, sálfrøðingur var gestarøðari á aðalfundinum, hon skrivar í løtuni phd. ritgerð um m.a. hvønn týdning svøvnur og svøvmangul hjá mannigini hevur á trygdina umborð á fiskiskipum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Spurningarnir vóru sum heild alt ov breiðir og ófokuseraðir og sum tú spyrt, verður tær sum kunnugt eisini svarað. Har fór ómetaliga drúgv tíð til tómgongd, t.d. gjølligu lýsingina av pendlingini hjá mentamálaráðharranum um Kalsoyarfjørð og Norðoyatunnilin, uttan at hetta førdi til annað enn ein spurning um hvat fyri slag av bili, mentamálaráðharrin koyrdi í. Sendingin var løgd soleiðis til rættis, at vit inn í millum hoyrdu løg, sum øll vóru vald av mentamálaráðharranum og hetta kundi jú verið spennandi, men var tað í grundini heldur ikki. Eg helt tann fyrsta sangin "Gullkálvavalsin" hjá Kára P vera sera forvitnisligt val av einum konservativum ráðharra, men har var alt spennandi effektivt ruddað av borðinum við uppfylgjandi spurninginum, hvørt mentamálaráðharrin er materialistiskur. -Nei, tað visti mentamálaráðharrin ikki, men helt seg ikki vera meira óðan eftir verðini enn tey flestu. Eg veit ikki um tað var líkasum fyri at undirstrika hetta, at ein sangur hjá Steintór Rasmussen - hin við friðarmerkinum á tí slitna cowboyjakkanum - varð spældur, men hervið varð í øllum førum sett hol á tað lokala, sum mentamálaráðharrin eyðsýniliga gongur serstakliga høgt uppí.
Eg má siga sum er, at eg næstan var sovnað niður á borðið, tá brádliga tjóðskaparkrubba føroyinga; Jólafundurin í 1888 varð havdur á lofti. Sambandsmentamálaráðharrin er eftir øllum at døma nóg tjóðskaparsinnaður til at halda, at føroyska málið er grundleggjandi í okkara mentan. Harumframt tosaði hann nógv um sína bakgrund, um uppvøksturin í Syðradali á Kalsoynni, um seyð, fletting, kirkjugongd og um skúlalív í Klaksvík og seinni í Havn, men í grundini var lýsingin so breið og generel, at vit als einki fingu at vita. Neyvan er tað lætt heldur at svara uppá spurningin: Hvat er mentan og sama er galdandi fyri spurningin: Hvat er list, sum mentamálaráðharrin eisini fekk settan, tá The Scorpions vóru lidnir at spæla Winds of change. - List ríkar okkum og er gott til undirhald og í arbeiðslívinum helt mentamálaráðharrin og fór so í holtur við eina listaallýsing, sum kundi verið áhugaverd, um eg skilti hana. Men eg gevi honum fullkomiliga rætt í tí, hann segði, at tað ikki er lætt at úttrykkja í stuttum hvat list er. Mentamálaráðharrin hevði harafturímóti als ongan trupulleika, tá hann var biðin um at nevna eina mentanarfyrimynd. Hansara mentanarfyrimynd er myndlistamaðurin, yrkjarin (og norðingurin!) Hans Jacob Glerfoss, sum Bjørn Kalsø eyðsýniliga er skyldur við og sum hann siteraði áðrenn Hanus Johansen slapp framat fløguspælaranum við síni tulking av óskrivandi yrkingini hjá Hans Jacob Glerfoss.
Móti endanum av hesi sera drúgvu sendingini sloppu vit eisini at hoyra mentamálaráðharran halda eina sjáldsama óáhugaverda røðu til ferniseringina á framsýningini Smálutir, sum er í Mentamálaráðnum í løtuni. Eg havi ikki sæð framsýningina, men hon er við orðum mentamálaráðharrans "Fín, fjølbroytt og fjálg". Bókstavarím og fittlig forhánisligheitt alt í einum og sama setningi. Aja, og síðani sang Ingibjørg Hansen úr Mikladali hin aldrandi countryklassikaran Crazy. Sendingin var annars næstan við at gerast áhugaverd at enda, tá verturin spurdi um nøkur serføroysk virði eru, sum føroyingar eiga at varðveita og um mentamálaráðharrin hevur nøkur framtíðarmál á mentanarøkinum. Svarið var tó alt annað enn spennandi, tí tað snúði seg fyri tað mesta um eldsálirnar kring landið og teirra stóra sjálvbodna og ókeypis arbeiði og at neyðugt er frá politisku skipanini at sýna hesi mentanini virðing. Einki konkret varð nevnt, eingin tjóðpallur, eingin listafólkaløn, eingin hækkan av játtan til list og mentan, bert eitt ynski um, at mentan og list kundi blivið ein vinnuvegur hjá føroyingum. Og meðan góði gamli Freddie Mercury at enda sang The show must go on" kom tann tankin til mín, at listin so í øllum førum ikki gerst nakar vinnuvegur, so leingi sum vit halda áfram at handfara hana sum eitt hugnaligt og fjálgt ítriv.


text:
Stevnunevndin hevur gjørt eitt ordans hál í samband við stevnudansin, tí eingin minni enn Spar5, sum er millum bestu dansibólkar í landinum. Bólkurin er mannaður av royndastu tónleikarum, so lagt er upp til eitt sera gott dansikvøld í kvøld kl. 01 á stevnuøkinum við Løkin! Les meiri »
Kunning um Runutusk úrslit fyri einstaklingar
Úrslitið verður roknað út í løtuni, og vinnarin verður kunngjørdur til syngi við tiltakið í kvøld kl. 20 á stevnuøkinum. Undirtøkan til dagsins Runutusk gjørdist væl betri enn vænta! Fríggjadagin vóru áleið 10 tilmeldaði, men áhugin kveiktiskt av álvara hjá nógvum, tá Runutusk fyri fyritøkur var fríggjadagin. Tá starturin ljóðaði stutt eftir kl. 18 í dag, vóru sostatt omanfyri 40 ... Les meiri »
Runutusk fyri einstaklingar
Í kvøld kl. 18 verður Runutusk fyri einstaklingar. Rutan varð roynd fyrstu fer í gjár, tá fyritøkur tuskaðu gjøgnum rununa. Tiltakið eydnaðist sera væl, og tí er stórur spenningur um, hvussu tað fer at hepnast í dag. Ein munur er at í gjár kappaðust lið à 3 fólk, meðan tað í dag verður kappast sum einstaklingar – øll ímóti øllum. ... Les meiri »
RISA barnatiltak
Eitt av hæddarpunktunum á ársins stevnu verður í dag kl. 14.30, tá RISA barnatiltak verður á stevnuøkinum. Her verður skúmkríggj, trøll og brandbilur. Fyrireikarnir siga, at børn kunnu taka sproytirevolvarar við, og verða íklødd sum sjórænarar. Møguliga gerast børnini vát, og tí kann man sleppa inn at skifta í turr klæðir inni í Bylgjuni, í stóru umklæðingarrúmunum í gomlu høll. Les meiri »
Stemningsmyndir frá Runutusk fyri fyritøkur
Runutusk verður roynt á fyrsta sinnið her um okkara leið, og fyrsta royndin hevur gingið serstakliga væl. Luttakarar, áskoðarar og fyrireikarar lata sera væl at. Her eru nakrar myndir frá dagsins runutuski fyri fyritøkur. Les meiri »
Eystanstevnan 2017 verður sett
Hóast Eystanstevnan longu hevur verið í gongd í útvið eitt samdøgur, verður setanin í kvøld klokkan 19. Hesa løtuna verður sera nógvur aktivitetur á stevnuøkinum. Setanarrøðuna kemur Anders Gerber Christensen at flyta fram. Anders er sera virkni venjarin hjá Effoliðnum hjá NSÍ á øðrum ári, og hevur frá fyrsta degi verið virkin í lokala lívinum í Runavík. Í samband við ... Les meiri »
Ískoyti til skránnað
So vítt møguligt verður skráin allatíðina dagførd her á heimasíðuni. Hóast fyrireikingarnar verða gjørdar í mánaðir til slíka stevnu, so er altíð okkurt, ið ikki náddi at koma við í skránnað. Eitt nú kann nevnast, at Beinir og Rani spæla í samband við setanina í kvøld, fríggjakvøldið; leygardagin kl. 16-18 verður møgueleiki at royna seg sum badmintonleikara í Bylgjuni; sunnudagin ... Les meiri »
Kappsigling á Skálafjørðinum
Bátafelagið á Bakka skipar á Eystanstevnuni fyri kappsigling millum 4 og 5 mannaførð við seglum. Kappsigling hevur áður verið á skrá á stevnuni, men seinastu árini hevur hetta ikki verið fastur táttur. Tí fegnast fyrireikarnir av stevnuni um, at Bátafelagið aftur hevur valt at tikið táttin upp, og skipa fyri kappingini. Fyri at luttaka í kappsiglingini má ein melda til. ... Les meiri »
Runutusk fyri fyritøkur
Sum áður nevnt byrjar fríggjadagurin við einum brakið, tá Runutusk fyri fyritøkur er á skránni. Tiltakið byrjar kl. 14.00, og starturin er uttanfyri Lynfrost. Teinurin inniheldur alskyns forðingar, eins og møguleiki er bæði at vinna og tapa tíð, alt eftir hvussu ein kemur gjøgnum samlaðu forðrarenningina. Ikki eru nógvar fyritøkur tilmeldaðar í ár, men áhugin hevur verið sera stórur, og ... Les meiri »
Nonnirnar vitja aftur
Í fjør var ein sera forkunnug vitjan av nøkrum nonnum, ið dansaðu og sungu við lív og sál á pallinum. Hesa uppliving vóru mong, ið iðraðu seg um, at tey ikki høvdu fingið við, meðan onnur lótu at, at hetta óvæntaða innslagið helst var eitt av avgjørdu hæddarpunktunum á Eystanstevnuni. Tískil er aftur heitt á nonnirnar um at koma at ... Les meiri »
So er stevnan í gongd
Stevnan byrjaði í kvøld við dysti millum umsitingarnar hjá Runavíkar og Nes kommunum. Úrslitið av dystinum gjørdist 1-1, ið enduspeglar dystargongdina sera væl. Talan var um ein sera javnan dyst. Nes Kommuna legði hart út, men hevði trupult við at koma ígjøgnum stinnu verjuna hjá Runavíkar kommunu. Sum 1. hálvleikur leið gjørdust innanmenn heldur ágrýtnari, har øgilig tyngd var løgd ... Les meiri »
Kommunalur fótbóltsdystur
Fyrsta tiltakið á Eystanstevnuni er sum vant kommunali fótbóltsdysturin millum umsitingarnar hjá Runavíkar og Nes kommunum. Borgarstjórarnir báðir stjórna liðunum báðum, ið eru mannaði við starvsfólkum – kvinnur og menn – úr umsitingunum báðum. Uttan at koma ov nógv inn á hagtølini, so hava úrslitini helst ligið meira til kommununa fyri innan mark, har flestu steypini seinnu árini eru endaði. ... Les meiri »
Runutusk tilmelding!
Evstamark at melda til Runutusk 2017 er í dag, mikudagin 14. juni. Góðir vinningar eru í øllum greinunum; fyritøkur kappast um mat og bowling í Leirvík til 10 fólk, einstaklingar kappast um eitt uppihald á Deplinum í Skálavík, og ítróttarfeløgini kappast um eitt gávukort frá Atlantic Airways. Runutusk er nýtt konsept her um okkara leiðir, men er sera vælumtókt í ... Les meiri »
Skráin komin í hvørt hús!
Stórur áhugi hevur verið millum manna um skránnað, sum inntil í dag ikki hevur verið almannakunngjørd. Í dag, mikudagin, verður stevnublað borðið í hvørt hús í Eysturoynni, har skráin er í, eins og góðar greinar at lesa um ítróttarfeløgini kring stevnuna. Til Eystanstevnuna 2016 varð brotið upp úr nýggjum við stevnublaðið, ið fíggjarliga eisni kom stevnuni til góðar. Hetta hepnaðist ... Les meiri »


text:
Meistarafelagið hevur saman við Arbeiðseftirlitinum ynskt at seta fokus á arbeiðstrygd. Ynski er at seta inn fyribyrgjandi og at gera trygd á arbeiðsplássinum til ein sjálvfylgjandi hugburð.
Fleiri framløgur vóru á degnum, har Leivur Persson, leiðari á Arbeiðseftirlitinum, fortaldi hvørjar afturgangandi manglar, tey síggja, og hvussu hesir kunnu fyribyrgjast. Eisini greiddi hann frá hvussu mann kemur í gongd við at arbeiða við arbeiðstrygg; um hvørji atlit, mann skal taka og hvørji fyrstu stigini eru.
Karina Nattestad Nolsøe, HTU-samskipari á Landsverk, greiddi frá hvussu byggiharrin sær heilsu, trygd og umhvørvi (HTU). Hon fortaldi, at tey seta somu krøv til arbeiðstakarar, sum tey seta sær sjálvum. Hon metti, at hetta hevur havt við sær, at eisini fleiri av smærru arbeiðstakarunum hava sett størri fokus á trygdina.
Á Mest hava tey útviklað eina app, soleiðis at øll starvsfólk lætt kunnu boða frá arbeiðsskaðum. Jens Hansen, HTU leiðari á Mest, greiddi á temadegnum um arbeiðstrygd frá, at hetta hevur givið teimum gott yvirblikk yvri hvørjir skaðar koma fyri. Á hendan hátt kunnu tey betri seta inn á røttum stað. Somuleiðis hava tey á Mest gjørt av at heiðra ársins trygdarfólk. Hetta er ein stórur heiður millum starvsfólkini.
Ansni Tilbúgving stendur fyri nógvum av teimum skeiðunum, sum fyrireika starvsfólk at fyribyrgja arbeiðsskaðum. Jógvan Hansen, leiðari fyri tilbúgvingina, vísti m.a. á at seta fokus á sálarliga arbeiðsumhvørvið. Hetta hevur givið góð úrslit við lærgi sjúkrafráveru.
Evelyn Gaard, HTU leiðari á Articon, fortaldi um tær royndirnar, tey hava gjørt sær við at seta HTU politikkin í verk. Her vísti hon á, at hugburðurin hjá stjóranum smittar ígjøgnum fyritøkuna. Eisini tosaði Evelyn um arbeiðstrygd í útboðstilfarinum. Tað er ein ansøgn, at fyritøkur skulu kappast í prísi, har trygd er ein postur. Tað er eingin loyna, at tað er kostnaðarmikið at seta fyribyrgjandi tiltøk í verk, og tí verður tilboðið hjá tí fyritøkuni, sum brúkar meira uppá trygd, møguliga hægri enn hjá fyritøkuni, sum ikki brúkar eins nógv uppá trygd.


text:
Títlingur
Títlingur ella summargrátítlingur (frøðiheiti - Anthus pratensis) er í Norðurafrika og Suðurevropa um veturin. Higar kemur hann summi várini longu í mars, summi í apríl; og í mai koma stundum heilir flokkar í bøin. Skjótt fara teir so út í hagan at leita sær eftir bústað. Tvørtur ímóti fjørugrátítlinginum dámar hesum best á linum haga, har sum bleytar fløtur ella mýrar eru um vegir. Reiðrið leggja teir helst undir ein bakka, so tað ikki sæst og ikki rignir niður í tað. Har verpur hann 5-7 egg, brún við dimmum prikkum; bæði egg og ungar eru nógv smærri enn hjá fjørugrátítlinginum. Bøgan vermir; fer hon av, so vermir steggin, til hon er aftur. Annars syngur hann dúgliga uppiyvir, til ungarnir eru útkomnir. Eftir tað hoyrist hann minni, strevast við at veiða ungunum mat. Songur hansara er so líkur tí hjá fjørugrátítlinginum, at einans køn oyrur kenna teir at. Ungarnir elta tey gomlu, eftir at teir eru floygdir, og fáa mat frá teimum. Tíðliga á heysti rýma teir. Landanna millum flúgva teir ofta nógvir saman.
Stundum gongst teimum illa. Eitt heystið stutt síðani, tá ið føroysku skipini komu heim undan Íslandi, fingu tey landanna millum áhaldandi ódnarstorm ímóti. Ein ófør mongd av summargrátítlingum settu seg á eitt av teimum. Teir vóru útlúgvaðir og so tyrstir, at teir drukku sjógv av dekkinum. Íløt við vatni vóru sett fyri teir, men teir ræddust tey. Tá ið skipið nærkaðist Mykinesi, sleptu teir raskastu sær á land, men hópur var eftir, tá ið teir komu fyri akker á Sørvági. Flestu av teimum flugu burt um náttina, men nógvir lógu eftir deyðir.
Slag[rætta | rætta wikitekst]
- Anthus campestris (Ongtítlingur)
- Anthus cervinus (Reyðtítlingur)
- Anthus gustavi (Frostmýritítlingur)
- Anthus hodgsoni (Indiatítlingur)
- Anthus novaeseelandiae (Stórtítlingur)
- Anthus petrosus (Grátítlingur)
- Anthus rubescens (Vesturtítlingur)
- Anthus trivialis (Viðartítlingur)
- Prunella modularis (Jarntítlingur)
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
03. Aug 2017
Í gjar, mikudagin 2. august, andaðist Erik Bargsteen Ludvigsen 92 ára gamal. Erik var millum tey, ið stovnaðu Føroyingafelagið í Aalborg og tey síðstu árini var hann fastur gestur á veitslunum hjá Føroyingafelagnum. Erik gjørdist heiðurslimur fyri sítt arbeiðið fyri útisetar og Føroyingafelagið. Erik var...
08. Jun 2017
SUMMARSTEÐGURIN ÚTSETTUR!Í morgin, fríggjadagin 9. juni, verður landsdysturin millum Føroyar og Sveiss vístur úti í Álastovu. Barrin verður opin, og til ber at njólta eina kalda afturvið dystinum. Dyrnar lata upp kl. 20:00, og dystarbyrjan er 20:45.Komið og stuðli okkara landslið. ...
06. Jun 2017
Við grillveitslu og Álaquiz leygardagin setti Føroyingafelagið í Aalborg punktum fyri tiltøk í fyrru hálvu 2017. Sjálvt um sólin ikki megnaði at senda nakrar sólstrálur niður á okkum og at Champions Leauge finalan var um kvøldi, so nýtt nógv fólk høvi at grilla og quiza...
06. Jun 2017
Aalborg kommuna bjóðar eitt nú føroyskum børnum undirvísing í teirra móðurmálið. Undirvísingin gongur fyri seg á Herningvej skole og foreldur at børnum, ið ynskja undirvísing til teirra børn, kunnu seta seg í samband við Herningvej skole. Kontaktpersónur er:Indira Karamehmedovic, tel: 9352 0059, t-post: ika-skole@aalborg.dkKunning um...


text:
Maskinførarastarv til 390F
J&K Petersen Contractors søkir eftir royndum Maskinførara at byrja í skiftisvaktum.
Í sambandi við útbyggingina av Tórshavnar Havn søkir J & K Petersen eftir royndum førara til Gravimaskinur.
Vit hava tørv á førara til okkara CATgravimaskinu. Tann ið settur verður skal vera royndur maskinførari.
Arbeiðið á Glyvursnesi er skipað í 3 skiftislið. Skiftisliðini arbeiða í náttar-, og dagvaktum. Vaktirnar vera skipaðar í 11 tíma vaktum. Arbeitt verður 1 viku á kvøld/náttarvaktum, 1 viku á dagvaktum og 3 vikan er frívika.
Arbeiðsuppgávur:
• At koyra CATERPILLER maskinur.
• Viðlíkahald og reinhald av maskinuni.
Vit vænta at tú:
• Megnar at handfara og koyra maskinurnar.
• Hevur góð samstarvsevnir og kanst arbeiða sjálvstøðugt.
• Ert røsk/raskur, ábyrgdarfull/ur, nærløgd/nærlagdur og røkin.
Løn sambært avtalu millum Havnar Arbeiðarafelag og Føroya Arbeiðsgevarafelag.
Umsóknir við prógvum, CV. við meira skulu sendast við mail á: starv@jkp.fo
Um spurningar eru í samband við starvið eru tit vælkomin at tosa við Eyðfinn Lenvig, tekniskur stjóri á tlf. 585002 ella við Finnur Joensen HR- og fyrisitingarleiðara á tlf. 585036.
Um J & K Petersen
J & K Petersen er eitt entreprenørfelag stovnað í 1975, og er millum elstu entreprenørfyritøkur í landinum. Felagið fæst við jørð- og betongarbeiði, umframt bygnings- og havnaarbeiði. Umleið 130 fólk starvast hjá J & K. J & K er eitt arbeiðspláss, ið hevur drúgvar og góðar royndir við anlegsarbeiðum/verklagsarbeiðum, dýpingararbeiðum, byggiarbeiðum og havnaarbeiðum í øllum landinum.


text:
“Vit liggja nummar oytt!”
Rómurin er øgiligur á KÍ-viðhaldsfólkum í Gundadali eftir dystin í kvøld, har KÍ hevur staðfest sína greiðu støðu sum oddalið í føroyskum fótbólti. Áskoðararnir vunnu dystin uttanfyri, har sangurin og rópini geltu, og á vøllinum var sigurin minst líka greiður.
KÍ heldur bara áfram at vinna, og hetta vikuskiftið gekk tað útyvir føroyameistaran seinastu tvey árini á teirra egna vølli. Sigurin var sannførandi, og nú sær av álvara gott út hjá klaksvíkingum.
Eingin ivi var um, at stórdysturin hetta vikuskiftið var millum B36 og KÍ í Gundadali. Vann KÍ fóru teir 9 stig fram um B36, og við tað at Víkingur tapti fyri NSÍ fríggjakvøldið, kundi KÍ draga uppaftur meira frá hinum liðunum í oddinum. Og tað var júst tað, sum hendi.
Yvirvágin var greið so at siga allan dystin á tamb. KÍ legði harðliga fyri og legði B36 undir trýst beinanvegin. Hetta gav úrslit, tá ið góður hálvur tími var leiktur. Semir langaði til uttanífrá og bólturin sat dygst í netinum uttan møguleika hjá Tórði Thomsen í málinum.
KÍ spælir við stórum sjálvsáliti, og alt liðið hongur saman sum ein eind, har hvør maður stríðist fyri sínum síðumanni. Í løtuni eru klaksvíkingar greitt besta liðið, og tað er av álvara farið at líkjast, nú 15 dystir eru leiktir av kappingini. Tað var ikki fyrr enn móti endanum, at B36 hevði okkurt skot og fekk onkran møguleika at javna, men tað var kortini eingin ivi um, at KÍ-sigurin var væl og virðiliga uppiborin.
Hinir dystirnir gjørdu, at KÍ nú liggur sjey stig á odda framman fyri Víking, og beint undir koma NSÍ og síðan B36.
Úrslitini í 15. umfari:
B68-Skála 1-1, AB-HB 0-1, ÍF-TB 2-2, B36-KÍ 0-1, NSÍ-Víkingur 4-2


text:
Orka er nýggj deild á Umhvørvisstovuni, og varð flutt hagar um ársskiftið. Kári M. Mortensen er settur í starv sum leiðari á deildini Orka. Kári er útbúgvin cand. scient. í biokemi og matematik. Hann hevur drúgvar royndir innan orkuøkið og hevur síðani 2007 verið ráðgevi í orkumálum á Jarðfeingi. Síðani málsøkið um árskiftið varð flutt á Umhvørvisstovuna, hevur hann verið virkandi leiðari á deildini.
Skógrøkt Landsins liggur somuleiðis undir Umhvørvisstovuni. Michael K. Jacobæus er settur í starv sum leiðari á Skógrøkt fyribils til 31. august 2017. Michael er garðyrkisfrøðingur. Hann hevur drúgvar royndur innan gartnarayrkið sum leiðari í fyritøku og í arbeiði m.a. á Skógrøktini.
Seinastu mongu árini hevur Michael arbeitt hjá Tórshavnar kommunu, har hann hevur varðað av grønu økjunum, fyrst sum býargartnari, og nú í 10 ár á plandeildini.


text:
Úteiðslurnar til heilsutænastur fara at økjast við umleið 150 milliónum krónum fram til 2040. Hetta svarar til umleið 120 milliónir krónur til sjúkrahústænastur.
Tað verður staðfest í Menningarætlan fyri sjúkrahúsverkið, ið var handað Sirið Stenberg, landsstýriskvinnu í heilsumálum í gjár.
Livialdurin hjá bæði monnum og kvinnum hækkar, og lutfallið av íbúgvum í arbeiðsførum aldri minkar. Hesar broytingar økja um trýstið á almennu útreiðslurnar, samstundis sum inntøkurnar frá skatti minkar. Tað vil siga, at færri skulu gjalda fyri ein størri tørv á heilsutænastum í framtíðini.
Menningarætlan fyri sjúkrahúsverkið sæst her
Framgongd kostar
Ein vøkstur á 120 milliónir krónur til sjúkrahústænasturnar byggir bara á framrokningarnar í fólkatalinum.
Ein onnur gongd er, at medisinsk gransking og nýskapan geva nýggjar viðgerðarmøguleikar, heilivág og medisinska útgerð í stórum tali. Fleiri og fleiri sjúkur kunnu viðgerast – ofta tryggari og betri enn áður. Eitt álvarsligt hjáárin er, at heilsuútreiðslurnar økjast støðugt.
Í øllum vesturheiminum vaksa heilsuútreiðslurnar skjótari enn restina av búskapinum, staðfestir frágreiðingin. Eitt nú eru útreiðslurnar til heilivág øktar við umleið 25 prosentum síðstu fimm árini. Av hesum er bara ein triðingur frá øktum útreiðslum til verandi heilivág.
- Størsta økingin kemst av, at nýggjur heilivágur kemur fram. Hetta er gott fyri nógvar sjúklingar, sum ikki áður hava kunnað fingið hjálp, staðfestir frágreiðingin.
Samstundis batnar viðgerð sum heild í sjúkrahúsverkinum, og tað økir eftirspurningin.
- Tá ið rætta viðgerðin kann geva okkum fleiri góð ár at liva, so rokna fólk við, at sjúkrahúsverkið kann geva okkum hana – sjálvt um vit eru vorðin gomul. Tað økir eftirspurningin, sigur frágreiðingin.
Trot á heilsustarvsfólki
Fleiri eldri fólk í Føroyum og økti tørvurin á tænastum merkir, at tørvur er á fleiri heilsustarvsfólkum. At føroyska sjúkrahúsverkið longu nú manglar fleiri serlæknar, ger bara avbjóðingina og tørvin á loysnum enn størri.
Læknatrotið í Føroyum ger, at tað er uppaftur truplari at fáa aðrar læknar hendan vegin, tí ábyrgdin og arbeiðstrýstið hjá einstøku serlæknunum verður so stórt. Løgtingið hevur sett pening av til at seta serlæknar í starv, men tað er ein trupulleiki at útvega læknar sum heild. Haraftrat eru nógvir av verandi serlæknum komnir væl til aldurs, og tí er trupulleikin vaksandi.
Trotið á heilsustarvsfólki snýr seg ikki bara um serlæknar, men eisini um aðrar starvsfólkabólkar sum sjúkrarøktarfrøðingar, heilsurøktarar og aðrar.
25 tilmæli
Avbjóðingarnar eru stórar, og arbeiðsbólkurin hevur 25 tilmæli um broytingar og batar fyri føroyska sjúkrahúsverkið. Millum verður mælt til at seta 20 milliónir krónur yvir fýra ár til at seta serlæknar í føst størv. Mælt verður eisini til at stovna læknaútbúgving á Fróðskaparsetri Føroya og at skipa fyri starvsfólkaumbýti við sjúkrahús uttanlands.
Les eisini: Ein felags leiðsla fyri øll trý sjúkrahúsini
Les eisini: Politisk uppílegging køvir føroyska sjúkrahúsverkið


text:
Endamál og treytir
Endamál:
Heimurin er áhugaverdur, og heimið er best. Endamálið við SVEIGGJ-ferðaseðlunum er at knýta lesandi og ungdóm, sum búgva uttanlands nærri Føroyum, umframt at gera tað meiri áhugavert hjá ungum føroyingum at búgva og nema sær útbúgving í Føroyum. Tí bjóðar Atlantic Airways ungdómi og lesandi at flúgva fyri serprís.
SVEIGGJ-ferðaseðlar eru til øll ung undir 26 ár og føroysk fulltíðarlesandi 26 ár og eldri, ið fáa lestrarstuðul ella ferðastuðul frá Studna.
Stovna brúkara:
Fyri at kunna bíleggja SVEIGGJ ferðseðlar beinleiðis á atlantic.fo mást tú fyrst verða Súlubonuslimur. Søk um SVEIGGJ við at innrita teg á Súlubonusvangan og trýsta á "MÍN VANGI". Trýst síðani á "Ert tú góðkend/ur at Sveiggja?" og fylg mannagongdini á síðuni.
Ung undir 26 ár
- Øll ung millum 12 og til og við 25 ár kunnu keypa SVEIGGJ-ferðaseðlar
- Fyri at bíleggja SVEIGGJ-ferðaseðlar beinleiðis á atlantic.fo er neyðugt at stovna ein vanga á atlantic.fo og viðfesta eitt samleikaprógv við mynd (koyrikort ella pass). Ung undir 26 kunnu eisini bíleggja SVEIGGJ-ferðaseðlar við at ringja til Kundatænastuna hjá Atlantic Airways ella eina ferðaskrivstovu.
- Atlantic Airways skal góðkenna samleikaprógvið, áðrenn tú kanst bíleggja ferðaseðlar á atlantic.fo
- Atlantic Airways tilskilar sær rætt at tryggja, at ferðandi við SVEIGGJ lúka treytirnar. Vit kunnu tí biðja um samleikaprógv, áðrenn tú skalt umborð. Minst tí altíð til samleikaprógv, tá tú ferðast við SVEIGGJ.
Lesandi 26 ár og eldri
Føroysk lesandi 26 ár og eldri, ið fáa lestrarstuðul ella ferðastuðul frá Studna, kunnu eisini keypa SVEIGGJ ferðaseðlar. Fyri at kunnu bíleggja SVEIGGJ-ferðaseðlar skalt tú stovna ein vanga á heimasíðuni hjá Atlantic Airways.
Umframt samleikaprógv skalt tú viðhefta eina váttan frá lærustovninum, ið prógvar, at tú ert fulltíðarlesandi. Tað er ein treyt, at lærustovnurin er góðkendur av Studna ella SU. Váttanin er galdandi eina lestrarhálvu (semester). Atlantic Airways skal góðkenna samleika- og lestrarprógvið, áðrenn tú kanst bíleggja ferðaseðlar á atlantic.fo.
Tú skal kunna prógva, at tú í inniverandi lestrarhálvu fært lestrarstuðul frá t.d. Stunda ella SU.
Ert tú lesandi 26 ár ella eldri, skalt tú hava serligt tilknýti til Føroyar fyri at kunna keypa SVEIGGJ-ferðaseðlar:
- Umsøkjarin býr í Føroyum.
- Umsøkjarin hevur búð í Føroyum í minsta lagi tvey av teimum seinastu trimum árunum beint undan lestrarbyrjan, ella umsøkjarin hevur búð í Føroyum í minsta lagi helvtina av lívinum áðrenn lestrarbyrjan.
Treytir fyri SVEIGGJ ferðaseðlar
- SVEIGGJ-ferðaseðlar eru til taks á Danmarkar og NORÐ-leiðunum hjá Atlantic Airways.
- SVEIGGJ-ferðaseðlar kunnu ikki setast saman við øðrum ferðaseðlasløgum, hvørki tá tú keypir ella møguliga broytir ferðaseðilin.
- Við SVEIGGJ-ferðaseðlum kanst tú broyta ferðadag, farleið og navn. Hvør broyting kostar DKK500 + møguligan prísmun.
- Um navn verður broytt á einum SVEIGGJ ferðaseðli, skal tann nýggi ferðandi eisini lúka treytirnar fyri SVEIGGJ ferðaseðlum. Ung undir 26 ár kunnu broyta navn á SVEIGGJ-ferðaseðlinum við at ringja til Kundatænastuna hjá Atlantic Airways ella ferðaskrivstovuna, har tú hevur bílagt ferðaseðilin. Lesandi 26 ár og eldri kunnu bert broyta navn á SVEIGGJ-ferðaseðlinum við at ringja til Kundatænastuna hjá Atlantic Airways.
- Vit bjóða møguleika at angra keypið innanfyri 24 tímar, frá keypið er gjørt og fáa allan peningin endurgoldnan.
- SVEIGGJ-ferðaseðilin kann ikki endurgjaldast (tó við undantaki av 24-tíma tíðarfreistini)
- Útboðið av SVEIGGJ ferðaseðlum kann verða avmarkað á útvaldum ferðum.
Almennar treytir
- Hvør einstakur persónur kann bara hava ein vanga á atlantic.fo. Bara brúkarin sjálvur kann bíleggja SVEIGGJ-ferðaseðlar til sín sjálvs á atlantic.fo.
- Tá tú stovnar ein vanga, váttar tú, at øll kunningin á vanganum er røtt og dagførd. Um tú t.d. gevst við lesnaðinum, skalt tú beinanvegin dagføra tín vanga á heimasíðuni ella geva Atlantic Airways boð um hetta við at senda teldupost til [email protected].
- Tá tú stovnar ein vanga, gerst tú samstundis limur í bonus-skipanini hjá Atlantic Airways.
- Við at stovna ein vanga loyvir tú Atlantic Airways at senda tær kunning við tíðindum
og tilboðum.
- Atlantic Airways tilskilar sær rætt at tryggja, at ferðandi við SVEIGGJ lúka treytirnar. Vit kunnu tí biðja um samleikaprógv, áðrenn tú skalt umborð. Minst tí altíð til samleikaprógv, tá tú ferðast við SVEIGGJ.
- Verður ferðaseðilin keyptur á atlantic.fo, er eitt avgreiðslugjaldið á DKK 50 galdandi, og verður ferðaseðilin keyptur við at ringja ella skriva til Kundatænastuna hjá Atlantic Airways, er avgreiðslugjaldið DKK 240 fyri hvønn t/r ferðaseðil.
- Brot á treytirnar t.d. skjalafalskan verður meldað til løgregluna.
- Atlantic Airways kann til eina og hvørja tíð broyta treytirnar ella avtaka SVEIGGJ-ferðaseðlar.


text:
Á heimasíðuni hjá VÍF hevur Finnur Johannesen, formaður í VÍF-kappróðrardeild skrivað áhugavert skriv í sambandi við umróðurin á ólavsøku. Boðað verður frá, at VÍF-kappróðrardeildin hava kært umróðurin til Róðrarsambandið. Í skrivinum stendur millum annað. – Vit eru av tí áskoðan, at kolldømingin av Havfrúnni í umróðrinum er ein skeiv avgerð, ið er í stríð við kappingarreglurnar, og tí hava vit kært til RSF. Manningin á Havfrúnni metti seg ikki at hava tjóvstartað og tvíheldur um, at onkur misskiljing má hava verið millum dómararnar. Les meira…
Eg gjørdi eina roynd at taka myndir av øllum kappróðrarbátunum, sum róðu út á málið ólavsøkuaftan. Tey bleiv til fjøruti ymsar manningar. Eisini kom onkur bátur slett fram við “Ískaini”, men mynd eru av teimum allar flestu bátunum, har onkrar myndir sjálvandi er betri enn aðrar, tí summir bátar vóru nærri myndamanninum enn aðrar. Áhugavert at síggja niður í bátarnar beint fyri stóra slagið undir Argjalandið. Tað sást, at rógvarar vóru spentir, men teir sóu eisini út at vera í góð lag. Nú angri eg sjálvandi, at eg ikki kom fyrr oman á “Ískaini”, so eg eisini fekk mynd av dreingjamanningunm og 6-mannaførunum við kvinnum eldri, sum longu vóru úti á málinum.. Men hetta skuldi bara vera ein roynd. (Vagnur) Les meira…
Ólavsøkan er av, men enn siti eg við tonkanum, hví í Harrans navni útvarpsbáturin og dómarabáturin skuldu uppføra seg soleiðis á Havnarvág ólavsøkuaftan. Eg havi klipt 40 myndir av kappróðrarbátum, sum rógva út á málið. Bátarnir rógva fram við “Ískaini” og geva frá sær lítið av aldu. Stóru aldurnar eiga útvarpsbáturin og dómarabáturin. Hetta sæst mest sum á øllum myndunum. Sjálvandi má og skal hetta átalast, tí slíkt líkist svartasta ongum. Myndirnar vísa, at slætt er uttanfyri Molan, men órógv er í sjónum innanfyri Molan. Eg sá sjálvur aldurnar frá útvarpsbátinum og dómarabátunum bresta í bryggjuna har eg stóð við Ískaiina. Ógvusligu aldurnar komu frá báðum bátunum, tá ið teir við fullari ferð sigldu út aftur á málið. Dómarabáturin við kanska 100 kilometrar um tíman og útvarpsbáturin við fullari ferð, sum um tað var grindaboð. Langt úti og líkist ongum. (Vagnur) Les meira…
Nú skal eg siga púra erligur. Eg hevði sett mær fyri at leggja myndirnar inn á heimasíðuna beint eftir ólavsøkuróðurin. Men keðiligu upplivingnarnar við skjóttgangandi dómarabátinum og stóra útvarpsbátinum, sum ferð eftir ferð “pískaðu” upp róðrarøkið og keðiliga hendingin við Havfrúnni gjørdi, at eg misti hugin. Skrivaði greinina um Havfrúnna, og síðan bleiv teldan slókt. Nú er lagið betri, men framvegis reika tangarnir um Havfrúnna, útvaprsbátin og dómarabátin. Høvdu menn sum Martin Kürberg, sáli og Jógvan Arge rátt fyri borgum á Havnarvág ólavsøkuaftan, var hetta ongantíð farið fram. Teir kendu og kenna danska orðið “situationsfornemmelse”, sum vantaði á Havnarvág. Les meira…
Eg eri júst komin aftur av “Ískaini” eftir at hava hugt at ólavsøkuróðurin, og eg eri ikki sørt illur og ørkymlaður. Og tað, sum fyllir allar mest hjá mær, er umróðurin hjá 5-mannaførunum við kvinnum. Dómarin gav Havfrúnni óneyðugt reytt kort, og sjálvandi eru kvinnurnar “knústar”, tí tær halda seg einki skeivt hava gjørt, sigur róðrarleiðarin í Vestmanna Finnur Johannssen, sum hevur tosað við kvinnurnar. Sjálvur hoyrdi eg Ludvík við Stein viðmerkjara siga frá útvarpsbátinum: – Hvussu kann bátur tjóvstarta, tá talan bara er um tveir bátar, hetta mátti verið óneyðugt, segði Ludvík, sum ikki sá Havfrúnna tjóvstarta. Les meira…
Var ringt veður á varmakeldu, har róðrarnir vórðu útsettir til sunnudag og uppaftur vánaligari veður á vestanstevnu, har róðrarnir skuldu verið avlýstir, so verður frálíkt róðrarveður á ólavsøku. Sunnudagin eru veðurtíðindi: Landssynningur undirfimm metrar um sekundið. So er spurningurin við mjørkanum, sum hevur fjalt Havnini mest sum allan juli mánað. Rógvast skulu 901,35 metrar, og bara eina lítil forðing kunnu nakrir bátar fáa, og tað er, tá ið teir nærkast Molanum, tí har kann vera eitt slaks afturundirgerð hjá bátunum næst Molanum, men so fáa teir harafturímóti kanska ein lítla fyrimun innanfyri Molan. Mann ikki okkurt óvæntað úrslit koma á ólavsølu? Les meira…
Tað mann vera fáur norðanfjørðs, sum veit, hvussu kappróðurin veruliga hongur saman í Suðuroy. Í summar hava vit hoyrt um Suðuroyingin, Royndina Fríðu og Tvørabátin, sum allir hava vunnið. Eg havi hitt Bjarna Hammer, sum var ein av teimum, sum slóðaði fyri nýggja felagnum Suðuroyar Kappróðrarfelag, sum hevur sín uppruna í Froðbiar Sóknar Róðrarfelag og Vágs Kappróðrarfelag. Og Bjarni sigur: Les meira…
Kappróðrarfelagið NSÍ er dømi um, at taka fólk seg veruliga saman og taka stór tøk, so kemur gongd aftur á kappróðurin í felagnum. Tað sá annars svart út, tí seinasta róðrarár róðu mest sum ongar manningar frá kappróðrarfelagnum NSÍ. Felagið hevur frálíkar umstøður til kappróður, tí eg havi sjálvur verið í snotuliga neystinum. Og nú kann formaðurin Eyðun Petersen boða frá, at heili níggju manningar rógva á ólavsøku. – Vit vóru ótrúliga vónsvikin um róðrarnar í Sørvági, men vit eru komin víðari, lagið er gott í neystinum, og vit hava gott mót um góð úrslit á ólavsøku, sigur Eyðun. Les meira…
Matrikulstovan hevur merkt upp ólavsøkumálið, sum er styttsta málið í Føroyum. Einaferð í tíðini var tað soleiðis á ólavsøku, at 5-mannaførini við gentum og dreingjum og 6-mannaførini við kvinnum róðu 1000 metrar. 6-mannaførini við monnum og 8-mannaførini róðu 1500 metrar og 10-mannaførini róðu 2000 metrar. Men longdir molar, brimgarðar, aliringar og aðrar umstøður hava gjørt, at 1500 metrateinarnir og 2000 metrarteinarnir fækkast. Hetta er spell, tí tað er nakað serligt við teimum longu teinunum. Les meira…
– Haraftrat skulu tey ungu læra grundleggjandi virðini í ítróttinum, tey skulu hava tað gott saman, og so skal stuttleikin eisini hava sítt pláss, sigur Teitur Samuelsen, sum venur genturnar umborð Títlingi barnaróður. Eg hitti seinnapartin sunnudagin Teit í Álakeri. Les meira…


text:
Forrit
Á hesari heimasíðu hava tit møguleika at taka niður støddfrøði forriti Maple, LoggerPro og CD-ORÐ.
Les fyrst vegleiðingina fyri installatiónina áðrenn tú installerar forritið, leinkja til vegleiðingina er í menuina “Vegleiðingar”.
Maple:
Windows 32-bit – Windows 64-bit
– Mac –
Gymansie Pakkin:
Windows 32-bit – Windows 64-bit
– Mac –
Maple installatiónin: (um tú hevur eina fyrra installatión, skal hon fjernast fyrst!)
Tað er týdningarmikið at tú tekur niður ta røttu versiónina av Maple til tína teldu. Tú finnur út av hvat fyri versión tú skal taka niður við at trýsta á Start knappin, og tá høgraklikkja á “Denne Computer” ella “Computer” og vel “Egenskaber”. Í Myndini “Egenskaber” stendur har hvat fyri skipanarslag har er talan um, um tað er ein 32-bit ella ein 64-bit skipan. MINNIST TIL: at taka niður tað tilsvaranadi gymnasie pakka til tína Maple installatión. Hon skal installerast til tína Maple 2017 installatión.
Licensina til Maple fært tú útlevera av tínum lærara ella frá telduvegleiðingina. Hana skal tú brúka saman við at tú installerar og registerar forritið.
LoggerPro:
Her er tað møguligt at taka niður Logger Pro.
CD-ORÐ:
Her er tað møguligt at taka niður CD-ORÐ og mál pakkar til forritið og IntoWords til Mac.
Tá ið tú hevur installera CD-ORÐ, skal tú logga á við tínum Uni-Login tá ið tú verður spurdur um hetta – aftaná er licensan virkin.
- CD-ORÐ V9
- Fransk sprogpakke
- Dansk sprogpakke
- Svensk sprogpakke
- Spansk sprogpakke
- Tysk sprogpakke
- IntoWords


text:
Ari av Rana
08.01.2018 - 17:55
Mentan > List > Filmslist
Nordisk film hevur í løtuni eina Olsen banden framsýning, har fólk millum annað kunnu síggja stovuna hjá Yvonne.
Klokkan 12.20 sunnudagin hendi tað heldur skemtiliga, at eitt kup varð framt. Ein kvinna, sum vitjaði framsýningina, gjørdi ikki mætari enn at stjala ætlanirnar hjá Egon Olsen.
Kvinnan gekk inn í stovuna hjá Yvonne, har hon fekk eyga á ein pakka, sum var bundin inn í seglgarn. Pakkan koyrdi hon inn undir jakkan, og fór avstað.
Pakkin er sami pakki, sum Egon Olsen altíð hevði við sær, tá hann kom úr fongslinum. Tá hevði hann lagt ætlanir fyri næsta innbrotið, og ætlanirnar vóru altíð í pakkanum. Ætlanirnar fortaldi Egon altíð fyri Benny og Kjeld inni í stovuni hjá Yvonne.
- Tað er eitt sindur spoyskt, at ein framsýning er um ein bandan, sum stjelur, og at ein tjóvur kemur at stjala. Men kanska kvinnan bara er ein fjeppari, sum hevur tørv á einum kuppi í sínum lívi, sigur Nicklas Smedegaard Pedersen, sum hevur ábyrgd av framsýningini, fyri DR.
Nicklas sigur, at Nordisk film altíð hevur eina “genial plan”, so tað er bert ein spurningur um tíð, áðrenn tey hava fingið pakkan aftur.


text:
Kyndil – VÍF 27-27 (11-19)
Eins og í fyrra dystinum móti Kyndli í Havn, so tveittu okkara menn ein sigur burtur. Tá ið Sámal skoraði beinleiðis upp á tríggjarmeturkast seinast í fyrra hálvleiki til støðuna 19-11, var lítið, sum bendi á, at nakar spenningur kundi koma aftur í hendan dystin. Kyndil minkaði eitt sindur um munin beinanvegin í seinna hálvleiki, men tá ið VÍF legði seg fram um 23-17 í ellivta minutti í seinna hálvleiki, sá framvegis gott út.
Vit høvdu allar møguleikar at avgera dystin fyrsta korterið eftir steðgin. Tvær ferðir spældi VÍF í nærum tveir minuttir við tveimum monnum í yvirtali, men tað gekst ikki, sum ætlað. Okkara menn tyktust at gloyma at spæla frítt hondbóltsspæl hesar minuttirnar og hugsaðu ov nógv um spælskipanir. Endin varð, at VÍF tapti fyrru yvirtalsstøðuna 1-0 og seinna endaði 0-0.
Í fyrra hálvleiki var ikki nógv at fýlast at. Eftir eina eitt sindur trilvandi byrjan, setti VÍF ferð á spælið, og tá megnaði Kyndil als ikki at fylgja við. Sámal og Áki gingu á odda og málini rapaðu inn um Erlend í málinum hjá Kyndli.
Í seinna hálvleiki varð Sámal mansvardur frá fyrsta bríksli, og tað vísti seg at skapa so mikið av órógv í spælið hjá VÍF, at Kyndil spakuliga kom við í dystin aftur. Sum nevnt so hildu vit kortini tørn fyrstu tíggju minuttirnar og skuldu havt avgjørt dystin.
VÍF skoraði einki mál frá ellivta minutti til tríogtjúganda minutt, og tá hevði Kyndil skorað so ofta, at vit minkaðu um munin til 25-24 til Kyndil. Vit komu fram um aftur 26-25, so kom Kyndil á 27-26, áðrenn Bjarti javnaði til 27-27 í næstseinasta minutti.
Kyndil hevði nú møguleikan at fara í álop at avgera dystin, men tað eydnaðist ikki. Við fáum sekundum eftir, misti Kyndil ein bólt út móti miðjum vølli heilt úti í høgru síðu. Bjarti var fyrstur á bóltinum í harðari kapping við ein kyndilsmann. Bjarti kom framum kyndilsmannin og skuldi seta kós móti málinum. Men av einari ella aðrari orsøk, valdu Rúni og Ragnar at døma fríkast til Bjarta í staðin fyri at geva honum fyrimunin. So vóru bara tvey sekund eftir, og dysturin endaði 27-27.
Dómararnir eiga kortini ikki ábyrgdina av, at vit ikki vunnu dystin. Tað kunnu okkara menn takka sær sjálvum fyri. VÍF hevði allar møguleikar at vinna dystin, men tók ikki av.
Málskjúttar:
Áki 8,
Sámal 7,
Rúni 5,
Bjarti 4,
Magnus 2,
Holgar 1


text:
Vídeó frá einum dömum til dánar
Til kunningar ætlar nevndin at leggja fram uppskot um at hækka limagjaldið. har t.d. §1-15 í einum sáttmála vóru umfatað av høvuðssáttmálanum,.SIST hópurinn fær aukin tækifæri til að læra dans undir stjórn og kennslu Eddu og Camilo og. upp á stórglæsilegt jólaball í einum fallegustu...
According to the article: “ …A rocket experiment set to launch Tuesday aims to create artificial clouds at the outermost layers of Earth's atmosphere.♦ það er ekkert til sparað til að  : <LOC FIG. þangat til tekr Evrópa en þaðan frá. skáli Gunnars var ger af viði einum og súðþaktur.Vit hava avsett ímóti einum kravi fyri fulla upphædd,. Leggið til merkis, at lønarskipanir eru kompleksar, og kunnu bókingarnar víkja frá tí her vísta.Uppskotið hevði møguliga havt fyritreytir til at kunnað verðið. Eitt nú er strangar anti-trust reglur eingin løtt avbjóðing í einum so lítlum.Eingin tænari kann tæna tveimum harrum; tí annaðhvørt hatar hann annan og elskar annan, ella heldur hann seg til annan og vanvirðir annan.
Nú nærkast freistin at søkja inn til lestur á Setrinum eftir kvotu 2 skipanini. Í ár er freistin sett 1 mánað seinni enn. við einum royndarári.Klaksvík, tann 16.03.2017 Partshoyring um Ndende Adama Gueye Fyrst og fremst, vil eg bara boðað frá, at eg havi fingið eina munnliga átalu frá leiðsluni í.
SalsaIceland > FréttirAlþjóðasamband til að efla samstarf við vísindamenn frá nýju,. video-generating accessories. ábyrgð útgefin af einum aðila.
Tí kom svíðandi stígur í nýskipanina - NorðlýsiðTað sum tó greitt ger hetta til eitt minni mál í Føroyum er okkara geografiska stødd og. tí her er ongantíð langt frá einum plássi til annað.
Hagstovan, Argir. 397 likes · 1 talking about this. Hagstovan á Facebook kunnar um feskastu hagtølini og gongdina í føroyska samfelagnum.
Exit Føroyar | hogni reistrupRetorika. 1,801 likes · 2 talking about this. Retorikkur snýr seg um samskifti. Um at náa einum málbólki og at orða seg sannførandi í mun til støðuna,.Sjúkrahússtjóri til Landssjúkrahúsið og forstjóri til Sjúkrahúsverki.
Dagført 03. oktober 2011 - Gjaldstovan
Tíðindabræv mars 2015 - Fróðskaparsetur Føroyamovies All Video latest This Just In Prelinger Archives Democracy Now! Occupy Wall Street TV NSA Clip Library. TV News. Top.
| Magistarafelag Føroya | Síða 3Tá fólk venda einum landi baki, vita vit, at okkurt má verða gjørt. Men tað er ofta soleiðis, at ein veruligur hvøkkur skal til,.Ella fyri einum munandi betri úrsliti av viðgerðini kann viðgerðin,. umsjónarverja til sjúklingin, tá sjúklingurin ella verjin setur ynski fram um hetta.Younger Edda 2 Old Norse. til eignar sinnar fleirar er hann á ok svá ef hann. Sögur Noregs konúnga frá Magnúsi berfætta til Magnúss.
aðgangskort til að sanna að einstaklingur hafi heimild. afgreiðsla á einum stað. Alþjóðasamband til að efla samstarf við vísindamenn frá.


text:
Samanlagt rokna kommunurnar við halli á 145 mió. kr. í 2018. Hetta hóast kommunurnar í fíggjarætlanum teirra rokna við, at inntøkurnar verða 8,6% hægri enn í fíggjarætlanunum fyri 2017.
Í mun til fíggjarætlanirnar fyri 2017 økjast rakstrarútreiðslurnar í 2018 við 5,4%. Til samanberingar væntast rakstrarvøksturin hjá landinum at vera 2-3% í 2018.
Játtanin til kommunalar løgur er í 2018 ásett til 620 mió. kr., men um samanborið verður við undanfarin ár, kann roknast við, at henda játtan verður økt eftir ársskiftið. Um samanborið verður við undanfarin ár, kann tó eisini roknast við, at kommunurnar ikki fara at brúka alla løgujáttanina. Til samanberingar hevur landið sett umleið 400 mió. kr. av til løgur kring landið í 2018.
Ein samandráttur og frágreiðing um kommunalu fíggjarætlanirnar fyri 2018 er tøk á heimasíðuni hjá Fíggjarmálaráðnum.
Les meiri um evnið á heimasíðuni hjá Fíggjarmálaráðnum.


text:
Jóannes Hansen 19.03.2017 (17:06)
Suðuroyingarnir eru fremstir
Fótbóltslagið er gott í Suðuroy, har dagsskráin er heilt øðrvísi nú, enn hon plagar at vera. Í staðin fyri tos og spenning um at vera røttu megin niðurflytingarstrikuna, so er tað nú í hinum endanum, at nýggja felagsliðið er.
Í dag vunnu Suðuroyingar 1-0 í Sørvági á uppflytarunum í 07Vestur. Poul Ingason stútaði einsamalla málið eftir at horna varð lagt innfyri.
Suðuroyingarnir eru teir einastu, sum hava fulla úrtøku. Saman við Suðuroyingunum var HB einasta liðið, sum vann fulla úrtøku í fyrsta umfari. Í dag endaði tað málleyst, tá ið HB vitjaði á Skála. Harvið hevur Skála tvær ferðir verið partur av málleysum javnleikum. Fyri viku síðani endaði tað 0-0, tá ið skálamenn vóru í Klaksvík.
Í dag endaði tað 1-1, tá ið KÍ spældi í Gundadali ímóti B36. Semir Hadzibulic legði KÍ framum við fínum langskoti stutt undan steðginum. Eftir hvíldina legði B36 nógv fyri, og tað eydnaðist at javna, tá ið Róaldur Jakobsen umsetti brotsspark til mál.
Meistararnir í Víkingi eru á veg úr Runavík við 1-0 sigri. Einsamalla málið skoraði Philip Djordjevic við skoti av brotsteigarmarkinum stutt undan steðginum.
ÍF vann fyrstu stigini við 3-1 heimasigri á EB/Streymi. Dánjal á Lakjuni skoraði tvey mál tíðliga í fyrra hálvleiki. Spenningur kom í aftur, tá ið Rógvi Egilstoft Nielsen umsetti brotsspark til mál, men so var tað Ari Ó. Ellingsgaard, sum við beinleiðis frísparki økti til 3-1 og harvið tryggjaði ÍF fyrsta sigurin.
ÍF-EB/Streymur 3-1 (2-0)
1-0: Dánjal á Lakjuni
2-0: Dánjal á Lakjuni
2-1: Rógvi E. Nielsen br
3-1: Ari Ó. Ellingsgaard
NSÍ-Víkingur 0-1 (0-1)
0-1: Philip Djordjevic
Skála-HB 0-0
07Vestur-TB/FCS/Royn 0-1 (0-1)
0-1: Poul Ingason
B36-KÍ 1-1 (0-1)
0-1: Semir Hadzibulic
1-1: Róaldur Jakobsen br
TB/FCS/Royn 6 stig
HB og Víkingur 4 stig
ÍF 3 stig
KÍ, Skála og B36 2 stig
NSÍ og EB/Streymur 1 stig
07Vestur 0 stig
Triðja umfar
8. apríl
B36-NSÍ
9. apríl
EB/Streymur-TB/FCS/Royn
ÍF-HB
Víkingur-Skála
07Vestur-KÍ
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fá vita hvør ið Robert Allen Zimmerman er, men at kalla allur heimurin man kennast við navnið Bob Dylan. Hann er borin í heim hin 24. mai 1941, og harvið hevur hann livað í trýfjerðingsøld hendan dagin í ár. Bókasavnið við Løkin skipar fyri haldi í sambandi við føðingardagin hjá amerikanska ikoninum. Hetta verður týskvøldið 24. mai kl. 19:30. Meinhard Jensen fer at halda fyrilestur um yrkjaran/tónleikaran, og teir báðir troubadurarnir Sámal Ravnsfjall og Kári Sverrisson fara at syngja og spæla nakrar sangir, sum Bob Dylan hevur yrkt og lagsmíðað.
Bob Dylan verður annars mettur at vera ímillum mest týðandi og avgerandi tónleikarar, síðani hann kom á pallin og út í almenna rúmið fyrst í sekstiárunum – fyri meiri enn hálvari øld síðani. Hann syngur og spælir flestu ljóðføri, og eitt eyðkenni frá fyrstu árunum er klípið við munnhørpuni, sum gevur fólkatónleiki hansara eina heilt aðra stødd saman við vokalinum og guitarinum. Hann hevur gjørt eitt ótal av sangum, og ein tann gitnasti man vera “Like a Rolling Stone”, sum tónleikablaðið við sama navni skírdi at vera besti sangurin, ið nakrantíð er gjørdur.
Bob Dylan var ávegis áðrenn ungdómsbyltingin í sekstiárunum fór um allan heimin. Hann endaði onkursvegna mitt í rákinum, ið hvussu er gjørdust fleiri av sangum hansara ein atknýttur partur av hesi sjaldsomu tíð, tá øll mørk vórðu sprongd. Byltingin fjaraði og Dylan helt fram og menti seg ymsar vegir, og leitaði í fleiri sjangrum eftir íblástri. Fyrsta plátan, sum kom út í 1962, gjørdi ikki hol í sjógvin, men árið eftir gav hann The Freewheelin út, og nú brast rættiliga fyri nevi, og Blowing´ in the Wind, Masters of War og A Hard Rain´s A-Gonna Fall sprongdu ljóðmúrin. Eftir tað slapst ikki uttanum eitt tað størsta flogvitið í okkara tíð og hann er framvegis still going strong og ferðast heimin íkring við The Never Ending Tour.
Meiri verður at frætta á Bókasavninum við Løkin týskvøldið 24. mai 2016 kl. 19:30.
Ókeypis atgongd!


text:
Tidspunkt: Fredag kl, 14.00-17.00
Lokale: hjemme hos
Underviser: Fía Heinesen FO
Spæl við broderi teknikkinir og fá eitt festligt og áhugavert úrslit. Ein sera spennandi og nýhugsandi háttur tú kanst læra at arbeiða við nálini uppá.
Hygg inn á leinki og fá ein smakk av, hvussu ein tekstilmiðlari arbeiðir við nálini
https://www.facebook.com/Fía-Heinesen-1662164977330933/
Niveau:
Øll, men tað er grundleggandi at man hevur roynt at brodera fyrr.
At hava við:
Nál, broderí trá ella annan trá og saks. Eigur tú broderi rammu, tak hana so við.
Fast toy ella føst bundin pløgg
20kr.
Mál:
Føroyskt.
Men dugi eisini at tosa danskt og enskt.


text:
Hans Rosling (1948-2017) var svenskur lækni og professari í altjóða heilsu. Rosling var kendur fyri at greiða frá um trupul hagtøl, sum hann dugdi serliga væl at gera ítøkilig framman fyri fólki.
Í 2006 helt hann fyrilestur á eini ráðstevnu, sum seinni varð víst á TED rásini og á YouTube, so milliónir sóu. Í 2009 varð tann ritbúnaður, sum hann gjørdi at vísa hagtøl, seldur til Google. Í 2010 gjørdi BBC filmin The Joy of Stats um Hans Rosling.
Henda sending varð send við áskoðarum í BBC 7. november í 2013. Heitið er Don't Panic - The Truth About Population.
Her eru tølini, sum sendingin byggir á.
Uppgávur:
Hugsi tykkum, at tit sita saman við øllum heimsins leiðarum og hyggja at fólkatalinum í verðini, so sum Hans Rosling leggur tey fram. Hvønn týdning hevur tað fyri framtíðina, at fyrilestrahaldarin ber tøl fram, sum øll skilja?
Amerikanski rithøvundurin Mark Twain (1835-1910) hevur sagt: "There are three kinds of lies: lies, damned lies, and statistics." Tosið í felag um henda setningin, og takið støðu til, hvat hetta mann merkja.


text:
Tíðindi
Tvey barsilsfarloyvisstørv á fíggjardeildini
Poul Hansen samtakið søkir eftir tveimum dugnaligum og álítandi starvsfólkum til roknskapar- og fíggjardeildina at byrja í mars og apríl. Høvuðsskipanin hjá fyritøkuni er ...
PF Poul Hansen luttekur í virkisspæli
Nýtt og spennandi vinnutiltak varð hildið á Glasir í Marknagili týsdagin 14. november 2017. Tiltakið kallast “Business Combat” og er eitt professionelt KT-grundað ...
Broytingar í vøruúrvalinum hjá Samkeyp og Á
Ein av teimum broytingunum, sum viðskiftafólkini í teimum 14 Samkeyp- og 12 Á-handlunum fara at síggja á hillunum komandi tíðina verður, at lágprísvørur sum ...
Fletting 2017
Aftur í ár bjóðar Krás sær at keypa lombini frá tykkum. Tá seyðurin er fluttur til Krás, eru tit leys av øllum arbeiðinum av seyðinum. ...
Farloyvisstarv á fíggjardeildini
Farloyvisstarv á fíggjardeildini hjá Poul Hansen samtakinumVit leita eftir einum dugnaligum starvsfólki til bókhald okkara. Talan er um eitt tíðaravmarkað starv fram til 1. august ...
Stephan Petursson útlærdur sum slaktari
Stephan Petursson útlærdur sum slaktariTann 27. februar bleiv Stephan liðugur at læra og kann nú kalla seg slaktari við sergrein í handli.Stephan hevur staðið lærutíðina ...
Fletting 2016
Nú heystið nærkast, og fjøllini verða gingin, er løtan komin at biða um tíð at fáa seyðin flettan á løggildum sláturvirki. Krás bjóðar sær at ...
195 ára starvsdagur
Dagurin í dag er ein fagnaðardagur á Poul Hansen Heilsølu, tí vit hava fimm starvsfólk, ið samanlagt hava 195 ára starvsdag.1. juli høvdu Janus Gunnarson ...
'Vestmenningar í Havn' á vitjan hjá P/F Poul Hansen heilsølu
Í morgun komu ‘Vestmenningar í Havn’ á vitjan her á Heykavegi 8. Fyrst varð boðið til ein góðan drekkamunn við rundstykkjum og jólabollum í kantinuni, ...
Krás á Faroexpo 2015
Sum nakað nýtt í ár hevði Faroexpo, í samstarvi við Vinnuframa, eina almenna framsýning sum part av Faroexpo 2015, við heitinum: “Føroysk framleiðsla”. ...
Uppskriftir frá Krás
Nú flettingin er komin at halla og føroyska seyðakjøtið er til taks í fleiri matvøruhandlum kring landið, hava vit fingið kokkin, Ólav Bech, at geva ...
Fletting hjá Krás 2015
Nú heystið nærkast, og fjøllini verða gingin, er løtan komin at biða um tíð at fáa seyðin flettan á løggildum sláturvirki. Krás bjóðar sær at ...
Tony Rasmussen lokið prógv
Tann 17. juni 2015 fekk Tony Rasmussen prógv við Akademiútbúgving í altjóða handli og marknaðarførðslu. Tony hevur verið parttíðarlesandi, samstundis sum hann hevur starvast á ...
Bára Hansen útlærd
Tann 3. juli 2014 varð Bára Hansen útlærd sum skrivstovufólk innan fyrisiting hjá P/f Poul Hansen. Lærumeistari hjá Báru hevur verið Óli Reinert. Bára hevur ...
Krás grillaði ein heilan grís
Mentunardagar í Sunda kommunu Í sambandi við at Sunda Kommuna skipar fyri Mentanardøgum 11.-20. sept., var stórt marknaðartiltak á handilsøkinum við Norðskála ...


text:
Fróðskaparsetrið við í granskingarverkætlan um kropsligu krøvini í íshockey
Magni Mohr er verkætlanarleiðari í størri granskingarverkætlan, sum hevur til endamáls at greina kropsligu arbeiðskrøvini í úrvalsíshockey.
Fyrsta vísindaliga greinin er nú almannakunngjørd í altjóða tíðarritinum Journal of Strength and Conditioning Research og ber heitið: “Analysis of high-intensity skating in top-class ice-hockey match-play in relation to training status and muscle damage”.
Greinin er skrivað av Magna Mohr saman við granskarum frá Syddansk Universitet og Gøteborgs Universitet, og sjálvt kanningararbeiðið er framt í Vancouver, British Columbia í Kanada. Arbeiðsmynstrið í íshockeydystum er neyvt skrásett við somu tøkni, sum vanliga verður nýtt av granskingartoyminum í fótbóltsgranskingarverkætlanum.
Greining lýsir arbeiðsmynstrið og –intensitetin í íshockeydystum úr National Hockey League (NHL), sum er heimsins sterkasta íshockeykapping, við høvðsdenti á vøddamøði í dystum, umframt týdningin av kropsligari venjingarstøðu. Luttakandi royndarpersónarnir er sostatt bæði heimsmeistarar og olympiskir gullvinnarar í íshockey.
Hetta er fyrst vísindaliga grein nakrantíð, sum greinar tey kropsligu arbeiðskrøvini í úrvalsíshockey, og er liður í størri ph.d.-verkætlan á Gøteborg Universitet, sum er fíggjað av svenska íshockeyfelagnum Frølunda.
“Arbeiðsprofilurin í professionellari íshockey er hugtakandi og vísindaliga áhugaverdur, tí leikararnir eru bert á ísinum í 30-45 sekunds tíðarbilum í senn, og hesa tíðina verður arbeitt við nær maksimalum intensiteti. Menningin av vøddamøði í júst hesum arbeiðsforminum er ikki greinað fyrr undir nátúrligum viðurskiftum, og tískil vit brúka íshockey sum arbeiðsmodell at betur útgreina og skilja vøddamøði undir hørðum stutt-tíðar intervalarbeiði” sigur verkætlanarleiðari Magni Mohr, sum hevur granskað í vøddamøði undir intensum arbeiði seinastu 20 árini.
Samandráttur av greinini kann lesast her
Les um Magna Mohr í Heilagrunninum